Ayam Ini Hidup Tanpa Kepala Selama 18 Bulan

Pada 10 September 1945, seorang petani bernama Lloyd Olsen dari Fruita, Colorado, merancang untuk makan malam bersama dengan ibu mertuanya lalu isterinya meminta dia pergi ke ladang untuk memilih dan membawa pulang seekor ayam.

Olsen memilih seekor ayam baka Wyandotte yang berusia lima setengah bulan bernama Mike untuk dimasak. Cara orang barat berbeza dengan kita, kebiasaannya mereka akan menetak leher ayam hingga putus tapi mereka selalu gagal menentukan di mana titik penting hingga adakalanya haiwan yang hendak dikorb*nkan tidak m*ti dalam masa yang singkat.

Hayunan kapak Olsen menghilangkan sebahagian besar bahagian kepala Mike, tetapi tidak mengenai urat jugulum (jugular vein), akibatnya bahagian kepala ayam itu hanya tinggal satu telinga dan sebahagian besar brain stem atau dalam istilah di luar konteks sains bahasa Melayu “batang otak”, tidak mengalami kerosakan teruk.

Setelah kegagalan Olsen dalam percubaannya hendak memenggal kepala Mike, ayam itu masih mampu mengimbangi postur kedudukan badannya namun ia akan berjalan secara kekok kerana tidak boleh melihat lagi.

Ayam yang malang itu tetap berusaha untuk makan, mematuk makanan, dan cuba berkokok, namun tidak banyak ia mampu lakukan seperti semasa ia masih memiliki kepalanya. “kokokan” Mike hanya mengeluarkan bunyi suara dalaman seperti mengerang keluar dari kerongkongnya.

Tergamam melihat Mike tidak m*ti walaupun kepala sudah tiada, Olsen yang dungu itu sebaliknya memutuskan untuk menjaga ayam yang menderita itu. Dia memberinya campuran susu dan air melalui bekas penitis ubat mata dan memberi ia makan bijian kecil jagung dan cacing.

MERAIH POPULARITI

Semenjak itu, ayam itu dikenali sebagai The Headless Mike, ia juga dikenal sebagai Miracle Mike, ayam yang malang ini hidup selama 18 bulan setelah kepalanya dip0tong. Walaupun kisahnya pernah dianggap oleh ramai pihak sebagai palsu, pemilik ayam itu membawanya ke University of Utah di Salt Lake City untuk membuktikannya melalui penjelasan fakta saintifik.

Setelah kemasyhurannya telah mulai meningkat, Mike memulakan “kerjaya” barunya dalam siri jelajah persembahan sideshow bersama syarikat yang mengadakan pameran eksotik seperti bayi berkepala dua (kembar siam). Gambar Mike juga menjadi penghias kulit untuk puluhan majalah dan akhbar, antaranya majalah Time dan majalau Life.

Mike dipamerkan kepada orang ramai dengan harga tiket masuk sebanyak 25 sen satu kepala. Pada puncak popularitinya, pemilik ayam ini meraih 4,500 Dolar Amerika sebulan (51,500 Dolar Amerika hari ini), nilai Mike secara keseluruhannya adalah sekitar 10,000 Dolar Amerika.

BERAKHIRNYA PENDERITAAN MIKE

Pada bulan Mac 1947, di sebuah motel di Phoenix yang menjadi tempat persinggahan ketika dalam perjalanan pulang dari siri jelajah, Mike mula tersedak pada waktu tengah malam. Dia berjaya memasukkan sebiji jagung di kerongkongnya sendiri.

Pasangan Olsen pula secara tidak sengaja tertinggal jarum penyuntik makanan dan alat pembersih mereka di tapak karnival sehari sebelumnya, jadi mereka gagal menyelamatkan Mike. Olsen mendakwa bahawa dia telah menjual burung itu, mengakibatkan kisah Mike masih menjadi buah mulut media dan orang awam di negara itu pada tahun 1949.

PENERANGAN KES

Sumber-sumber lain mengatakan bahawa sistem trakea kerongkong ayam yang terputus tidak boleh mengambil udara yang cukup untuk bernafas, dan biji jagung yang cuba dimakannya terlalu besar dan oleh itu ayam itu gagal bernafas lalu menamatkan penderitaannya serta merta.

Kajian telah mengesahkan bahawa hayunan kapak yang tidak mengenai urat jugulum dan d*rah beku yang mencegah Mike dari mengalami pend*rahan hingga m*ti. Walaupun sebahagian besar kepalanya terputus, sebahagian besar batang otak dan satu telinga tertinggal di badannya.

Memandangkan beberapa fungsi asas (pernafasan, degupan jantung, dll.) serta sebahagian besar tindakan refleks ayam dikendalikan oleh batang otak, Mike dapat mampu meneruskan hidup tanpa kepala.

Ini adalah contoh terbaik generator pusat motor yang membolehkan fungsi homeostatik asas terus beroperasi apabila kehilangan sistem otak utama yang lebih tinggi.

INSPIRASI BUDAYA POP MODEN

Mike the Headless Chicken kini diabadikan sebagai sebuah institusi di Fruita, Colorado, dengan mengadakan festival tahunan “Mike the Headless Chicken Day” pada hujung minggu ketiga bulan Mei, ia bermula pada tahun 1999.

Acara yang diadakan merangkumi pertandingan 5K Run Like a Headless Chicken Race, acara baling telur, Pin the Head on the Chicken, Chicken Cluck-Off, serta cabutan bertuah Chicken Bingo, di mana najis ayam diletakkan pada grid bernombor bagi memilih angka.

Mike the Headless Chicken turut menjadi inspirasi untuk sebuah kumpulan muzik punk komedi bertemakan haiwan bernama The Radioactive Chicken Heads, sebuah lagu mengenai Mike telah dikeluarkan pada tahun 2008 yang berjudul “Headless Mike”, di mana ia turut menghasilkan muzik video. Kumpulan ini juga sering mempersembahkan wayang boneka Headless Mike dalam beberapa persembahah mereka.

Nota Kaki : Apa yang berlaku apabila kepala ayam dip0tong?

● Mem3nggal kepala memutuskan otak dari bahagian badan yang lain, tetapi untuk jangka masa pendek rangkaian sumsum tulang belakang masih mempunyai sisa oksigen.

● Tanpa input dari otak, litar yang menyambung otak dengan anggota badan lain akan beroperasi secara spontan. “Neuron menjadi aktif, kaki boleh bergerak perlahan-lahan,” — Dr Tom Smulders dari Newcastle University.

● Biasanya ia berlaku ketika ayam dibaringkan, tetapi dalam beberapa kes yang jarang berlaku, sistem neuron akan mencetuskan program motor yang akan menyebabkan ayam adakalanya terus berlari selepas kepala terputus tetapi tidaklah sehingga 18 bulan seperti kes Mike, biasanya lebih kurang 15 minit atau lebih.

● Beberapa pihak mendakwa ayam tidak merasa kesakitan setelah kepalanya putus, tetapi sebenarnya jika anda mem0tong kepala ayam, tekanan dari hayunan kapak akan menyebabkan setiap tunjang saraf di leher mencetus letusan seperti kejutan elektrik yang mengalir sedikit demi sedikit ke setiap saraf yang menuju ke otot dan memaksa mereka bergerak, menggelupur atau berlari, jadi secara teknikalnya ayam akan merasa kesakitan itu. Kalau tidak sakit sekali pun, ia tetap menderita akibat kesukaran untuk hidup berdikari, tak mampu makan minum seperti biasa dan tak boleh melihat.


Agenda Barat Terhadap Ekonomi Islam Turki

Kejatuhan Uthmaniyah pada tahun 1922 dianggap suatu lambaian terakhir pada sistem khilafah. Sampai hari ini, dunia tidak mempunyai seorang pemimpin berstatus khalifah.

Sebagai bangsa terakhir yang berkhalifah, Turki mempunyai nilai sentimen yang tinggi dalam kalangan umat Islam terutamanya di Malaysia dan Pakistan.

Jadi apabila Recep Tayyip Erdogan mula kelihatan lantang pada landasan pro-Islamis, semua nampak seolah-olah Turki kembali bersinar dengan imej khilafah.

Walau bagaimanapun ekonomi Turki sejak kebelakangan ini kelihatan teruk dipukul cabaran dan dugaan. Ada yang menuduh bahawa ini adalah hasil kerja Barat.

Krisis ekonomi Turki berlaku kerana pucuk politiknya yang mempengaruhi faktor kewangan.

Pertama sekali, ekonomi Turki sekarang adalah hasil acuan Erdogan yang berkuasa sejak 14 Mac 2003.

Kapasiti Perdana Menteri sebelum ini menjadi titik tolak yang menentukan landskap ekonomi.

Kemudian Erdogan naik menjadi Presiden Turki pula, sambil berjanji yang jawatan ini sekadar istiadat semata-mata – bahawasanya kuasa ekonomi masih dipegang Perdana Menteri.

Tetapi beliau berpaling arus dan menukarkan perlembagaan negara, yang sekarang meletakkan diri beliau setaraf dengan Joe Biden dan Joko Widodo dalam negara masing-masing.

Dengan erti kata lain, beliau berkuasa dari segi ekonomi hampir 20 tahun.

Selama 20 tahun inilah Turki mencatatkan defisit akaun semasa yang sangat tinggi. Kerajaan Erdogan cuba menampung defisit ini, dengan cara meningkatkan produktiviti negara.

Masalahnya sekarang, sektor swasta negara pula terbeban dengan hutang luar yang sangat tinggi. Dua benda ini bukan isu besar mana pun. Negara-negara lain turut terbeban juga.

Cuma kerajaan Turki mengamalkan dasar faedah yang luar biasa, sampai memakan diri.

Pucuk pada segala masalah bermula kerana temu bual Erdogan dengan pihak Bloomberg pada 14 Mei 2018. Dalam temu bual tersebut, Erdogan menempelak kadar faedah negara dan mempertikaikan kebebasan Bank Pusat (Daragahi, 2018).

Dengan erti kata lain, ekonomi Turki patut berpaut pada Erdogan… bukan Bank Pusat. Kenyataan ini menimbulkan kegusaran dalam kalangan pelabur.

Ramai menarik pelaburan daripada ekonomi Turki. Dan pasaran Turki menunjukkan kesan dalam masa 10 hari sahaja… apabila matawang lira menjunam daripada “AS$1.00 = TRL4.23” ke “AS$1.00 = TRL6.00”.

Prestasi lira terus merosot tanpa henti sampai “AS$1.00 = TRL16.66” pada 19 Disember 2021.

Walhal semasa Erdogan baru berkuasa sebagai Perdana Menteri, matawang lira bukan main gagah perkasa dengan tukaran “AS$1.00 = TRL1.58”.

The Erdogan Problem?

Kelemahan matawang tidak pernah membawa petanda baik terhadap sebuah ekonomi. Malaysia pada tahun 2013-2015 pernah mengalami kemerosotan matawang yang sampai sekarang tidak pulih.

Impian AS$1 = RM3.00 sudah lama meninggalkan minda rakyat, yang sekarang biasa dengan paras RM4.00. Tetapi pentadbiran Najib Razak berjaya mengekang tempias buruk inflasi… sesuatu yang sedang membaham rakyat Turki sekarang.

Apabila lira merosot, Erdogan melarang Bank Pusat kacau kadar faedah. Dalam mata pelabur, ekonomi Turki sudah rapuh kerana pertembungan institusi.

Mereka juga tidak senang apabila ahli-ahli politik Turki dilantik menteri dan pengarah hanya kerana setia pada Erdogan… bukan atas justifikasi pengalaman (Harvey, 2018). Benar atau palsu tidak menjadi penentu sekarang… kerana pelabur nampak “loyalism” sebagai bahana pada ekonomi.

Untuk mewajarkan larangannya, Erdogan berkata kadar faedah diharamkan Islam. Tetapi Bank Pusat Turki tetap naikkan kadar faedah (Alderman & Prashant, 2018).

Apabila Bank Pusat naik, bank-bank tempatan pun menyahut. Ramai dalam kalangan rakyat Turki sudah tidak mampu membuat hutang untuk beli rumah, kerana kadar faedah terlalu tinggi.

Aktiviti hartanah turun 14 peratus, memberi kesan terhadap perbendaharaan negara. Dan perbendaharaan negara itu sendiri sedang menanggung sakit kepala, apabila AS$6 bilion keluar daripada Turki dalam masa sebulan.

RUJUKAN:

Alderman, L., & Prashant, S. (2018, September 13). Defying Erdogan, Turkey’s Central Bank Raises Interest Rates. The New York Times.

Daragahi, B. (2018, Mei 25). Erdogan Is Failing Economics 101. Foreign Policy.

Harvey, B. (2018, Mei 18). Why Investors Have Become Skittish About Turkey. Bloomberg.


Kota Merah (Red Fort): Monumen Bersejarah Kekuasaan Islam Di India

Shihab al-Din Muhammad Shah Jahan I atau lebih dikenali dengan nama Shah Jahan merupakan sultan kelima Kerajaan Mughal di India yang memerintah dari tahun 1628 sehingga tahun 1658 (30 tahun). Pada zaman pemerintahannya, Taj Mahal yang kita kenali pada hari ini telah dibina sebagai tempat pemakaman isteri yang sangat dicintainya iaitu Mumtaz Mahal.

Namun, tahukah kita bahawa sebenarnya pada zaman beliau, terdapat banyak lagi monumen-monumen yang gah yang dibina bagi meraikan minat dan kecenderungan Shah Jahan terhadap bidang seni bina dan masih kekal sehingga kini?

Pada perkongsian kali ini, mari kita sama-sama menjelajahi kota Delhi Lama, yang terletak di India di mana Kota Merah (Red Fort) atau Lal Qila ini berada. Nama binaan ini juga diambil bersempena dinding batunya yang berwarna merah. Malah, binaan ini turut digelar sebagai “Kubu yang Diberkati” kerana menjadi tempat persemayaman para maharaja.

Monumen ini dibina semula oleh Shah Jahan pada 12 Mei 1639 dan siap pada 6 April 1648 yang mengambil masa selama hampir 8 tahun. Kubu Merah ini dibina semula pada zaman Shah Jahan kerana beliau ingin menjadikan kota di dalam kubu tersebut sebagai istananya selepas pemindahan ibu kota pemerintahan Mughal dari Agra ke Delhi.  Arkitek yang bertanggungjawab dalam penghasilan binaan ini ialah Ahmad Lahori yang mengetengahkan gaya seni bina Indo-Islam dan Mughal.

Di dalam Kubu Merah ini, kompleks kediaman diraja terdiri daripada deretan astaka yang dihubungkan dengan saluran air yang berterusan, yang dikenali sebagai “Nahr-i-Behisht” atau “Aliran Syurga”. Para pengkaji sejarah menyimpulkan bahawa dengan terbinanya Kota Merah ini maka Kerajaan Mughal telah mencapai puncak kreativitinya disebabkan di setiap astaka di dalam Kota Merah ini mengandungi unsur-unsur seni bina khas bangunan Mughal yang mencerminkan perpaduan unsur-unsur budaya Parsi, Timurid dan Hindu.

Gaya seni bina inovatif Kota Merah ini bukan sahaja meliputi bahagian kediaman Maharaja dan astaka sahaja, malah ia juga turut meliputi reka bentuk kebun-kebun yang akhirnya mempengaruhi bangunan-bangunan dan kebun di tempat-tempat lain seperti di Delhi, Rajasthan, Punjab, dan Kashmir.

Walaupun Kota Merah ini dilihat gah, tragedi hitam telah menimpa binaan tersebut pada tahun 1747. Pada tahun tersebut, Kota Merah telah dijarah oleh Nadir Shah dan kesemua karya seni dan permata-permatanya lesap semasa pencerobohan berkenaan. Tidak cukup dengan itu, sebilangan besar struktur marmar berharga milik kota ini dimusnahkan oleh pihak Inggeris berikutan pemberontakan pada tahun 1857.

Tembok pertahanan kubu pada dasarnya masih selamat dan digunakan sebagai garison pada zaman pemerintahan British. Catatan sejarah juga telah menyaksikan bahawa Kubu Merah ini juga merupakan tempat pembicaraan sultan Kerajaan Mughal yang terakhir, Bahadur Shah II sebelum baginda diasingkan atau dibuang negeri ke Yangon (ketika itu Rangoon) pada tahun 1858.

Pada hari ini, Kubu Merah diklasifikasi sebagai tapak warisan dunia UNESCO pada tahun 2007. Kubu Merah ini juga telah diisytiharkan sebagai monumen nasional negara India di bawah Monumen Purba dan Akta Tapak Arkeologi dan Tinggalan, 1959.

Walaupun Kubu Merah ini masih dalam proses baik pulih, para pengunjung masih lagi boleh mengunjungi binaan bersejarah ini untuk mengamati dengan lebih dekat kehebatan binaan dan juga seni bina-seni bina yang terdapat di Kubu Merah ini. Justeru, tidak dapat disangkal lagi bahawa sesungguhnya Kubu Merah benar-benar telah mengangkat seni bina bercirikan Islamik ke tahap yang lebih tinggi.

Artikel dikirimkan oleh AIN ZULAIKHA JAHAYA untuk The Patriots.


Kenapa Ramai Minat Pasangan Sugu Savithra?

Semakin bercambah sekarang video content tentang masak memasak. Semua sama je. Tak ada cipta kelainan lansung (kecuali khairul aming). Tetapi pasangan ‘Sugu Pavithra’ ni unik dan cipta kelainan. Sebab itu orang nak tengok.

Faktor pertama tentulah tentang pertuturan dalam Bahasa Melayu. Sesuatu yang unik bila mana seorang yang bukan Melayu berbicara dalam bahasa kebangsaan untuk menunjuk cara-cara memasak.

Selama ni kita tengok orang Melayu je masak bosan jugak. Nak juga tengok ‘stail’ dan resepi kaum lain pula dalam bentuk video.

Kedua apa yang aku suka tentang pasangan ini adalah peralatan yang digunakan mereka adalah dkt masyarakat Malaysia. Takde lah fake mcm video masak memasak yang lain, kuali nk mewah. Memang semua peralatan yang beliau gunakan sama dengan rakyat marhaen gunakan. Guna cawan je tau untuk monopod.

Dan lagi Pavithra ni jujur dan tulus. Ada satu video beliau katakan, “Hari ni gaji, baru dapat makan ikan mahal sikit.” Ini perkara biasa untuk semua marhaen. Termasuk saya juga. Ada rezeki lebih, kadangkala teringin juga makan yang ‘mewah’ sedikit.

Nak makan hari-hari itu tidaklah. Perkara biasa kot, nak malu apa! Terbaik betul.

Keempat, hubungan kekeluargaan yang ditunjukkan. Bila siap masak, bagi suami rasa. Bagi anak-anak, bagi adik. Siap buat video untuk sesi ‘merasa’ makanan lagi. Nmpak memang ikhlas dan tiada cover cover. Reaksi suami, adik dan anak beliau juga spontan. Tak macam rancangan masak-masak lain.

Dan memang Puan Pavithra ini memang ikhlas niatnya hendak merakam dan mengajar resepinya. Guna phone yang ada, editing pun guna phone. Saya rasa beliau sendiri tidak menyangka sambutan yang diterima ketika ini.

Tapi aku tak faham, Puan Pavithra yang baik macam ni pun ada haters. Katanya marah bila nitizen melabel Puan Pavithra sebagai good Malaysian sebab mampu bertutur dalam bahasa kebangsaan dengan sangat baik. Dekat mana salahnya? Pelik pelik.

Akhir kata, semoga pasangan Sugu Pavithra terus sukses dan berkongsi lebih resepi masakan untuk semua rakyat Malaysia. Abaikan kata kata negatif nitizen nitizen ni.


Kepentingan Teknologi Dalam Peperangan Purba

“War is a vital matter of state. It is the field on which life or death is determined and the road that leads to either survival or ruin, and must be examined with the greatest care.~ Sun Tzu.

Dalam tamadun barat, sesebuah peperangan itu dianggap sebagai salah satu daripada agent kemajuan di mana social order atau kestabilan sosial bakal diperoleh setelah satu pihak itu menang. E.H Carr dalam bukunya pernah menyatakan bahawa peperangan menjadi salah satu faktor terbesar dalam membentuk suatu ketamadunan manusia sama ada ianya disedari atau tidak dan ianya menentukan arus perkembangan sejarah sesebuah tamadun.

Menurut Robert Harisson dalam buku “Warfare”, sejarah peradaban manusia adalah penuh dengan kisah-kisah peperangan dan wira yang sering disanjung oleh masyarakat adalah pahlawan yang memenangi peperangan. Walaupun terdapat ramai lagi wira-wira dalam bidang lain namun wira peperangan paling disanjung walaupun individu tersebut telah mati, contohnya di negara kita seperti, Pahlawan Mat Kilau dan Dato’ Bahaman yang pernah berjuang dalam peperangan membebaskan tanah air dari penjajah British.

Sejak zaman klasik lagi manusia telah terlibat dalam peperangan. Orang Yunani banyak mencatatkan sejarah peperangan di sepanjang perkembangan tamadun mereka. Peperangan seakan-akan menjadi perkara yang wajib bagi mengembangkan kuasa, kebudayaan atau pengaruh. Terutamanya bagi tamadun Negara Kota Yunani Sparta yang banyak mengamalkan dasar ketenteraan.

Sesetengah ahli sejarah purba memberikan pendapat bahawa pada zaman kegemilangan tamadun Yunani, mereka menggunakan teknologi peperangan yang agak canggih dan terkedepan disebabkan mereka mempunyai bilangan tentera yang sedikit berbanding dengan musuh-musuh mereka. Atas alasan ini mereka terpaksa mencari jalan agar peperangan yang dihadapi dapat dimenangi, dan penyelesaiannya ialah dengan menggunakan teknologi dan taktik yang lebih superior berbanding musuh mereka.

Sebagai contohnya peperangan dengan Parsi yang mempunyai bilangan tentera yang jauh lebih besar telah memaksa Negara Kota Yunani berbuat helah. Dalam peperangan ini, Leonidas yakni raja bagi Negara Kota Sparta telah menggunakan taktik dan strategi yang amat bijak dalam menghadapi serangan tentera Parsi pimpinan Maharaja Xerxis. Leonidas telah mengumpan tentera Parsi yang besar jumlahnya itu ke sebuah kawasan berbukit yang sempit dan curam bernama Thermopylae.
Kejadian ini berlaku pada tahun 430 sebelum Masihi.

Taktik yang digunakan oleh Leonidas ini berjaya memperlambat serangan tentera Xerxis ke atas Kota Sparta dan sekali gus membunuh ramai tentera Xerxis walaupun akhirnya Sparta kalah dan dimusnahkan. Kemudiannya, bagi mengelakkan kejadian yang sama berulang, kerajaan-kerajaan Negara kota Yunani telah mencipta dan menggunakan teknologi-teknologi ketenteraan yang berbentuk ofensif dan defensif. Akhirnya terbentuklah pasukan ketenteraan Yunani yang lengkap berpakaian baju besi tebal dan berat yang melebihi 70 pound dengan membawa lembing yang sangat panjang serta pedang yang lebih baik buatannya daripada tentera Parsi.

Inovasi ini menyebabkan mereka dapat memenangi peperangan yang dihadapi kemudiannya. Namun demikian, teknologi ketenteraan tersebut juga telah membawa kepada perpecahan di kalangan kesatuan Negara Kota Yunani dan menyebabkan berlakunya perang saudara. Dalam peperangan Peloponesia (431-04SM) misalannya, teknologi memainkan peranan yang amat penting. Tentera Athens dalam peperangan ini telah menubuhkan tentera laut bagi mengimbangi kekuatan tentera darat yang terdapat di Sparta yang menjadi musuh mereka. Athens juga telah membina kota batu yang amat kukuh yang dapat menghalang serangan darat.

Tentera Rom juga dilihat telah memperbaharui teknologi ketenteraan mereka sepanjang lembaran sejarah Tamadun Rom. Di atas alasan ini mereka dapat membentuk pasukan tentera yang paling baik di dunia purba. Sebagai contohnya pada peringkat awal, tentera Rom menggunakan perisai yang berbentuk bulatan seperti mana kaum-kaum Yunani. Namun mereka telah memperbaiki teknologi pembuatan perisai mereka dan mengkaji gerak-geri musuh dan menghasilkan perisai baru yang berbentuk segi empat sama yang melengkung. Perisai jenis ini ternyata lebih berkesan untuk menangkis serangan musuh terutama yang menggunakan lembing dan panah.

Organisasi ketenteraan Yunani pada zaman kuno adalah berasaskan kepada pembentukan sistem Hoplite. Perkataan Hoplite adalah diambil daripada perkataan Hoplon atau perisai yang digunakan oleh tentera Yunani pada masa ini. Hoplite terdiri daripada warga Negara sesebuah Negara Kota yang kebanyakannya sama taraf dalam hierarki sosial. Seseorang jeneral dalam Hoplite akan dipilih melalui pengundian setiap satu tahun sekali. Majlis perhimpunan rakyat akan mengadakan perjumpaan bagi melaksanakan sesuatu keputusan untuk berperang, tarikh bagi melaksanakan peperangan dan di mana peperangan akan dilancarkan.

Dalam peperangan, sekumpulan Hoplite akan menggunakan satu bentuk susunan tentera yang dinamakan Phalanx. Seorang Hoplite bertanggungjawab menggunakan perisainya bagi melindungi bahagian kiri badannya dan sekali gus melindungi bahagian kanan badan Hoplite di sebelahnya. Oleh kerana itu sesebuah ketumbukan Phalanx itu hanya dapat memberikan impak yang hebat dan berkesan sekiranya setiap satu daripada Hoplite yang terdapat di dalamnya tidak mati atau jatuh jika tidak, akan wujud ruang kelemahan yang dapat menghancurkan seluruh Phalanx tersebut. Pasukan Phalanx ini menunjukkan bahawa pembentukan organisasi ketenteraan Yunani adalah berasaskan kepada hubungan sesama warganegara yang amat kuat dan semangat setia kawan.

Dalam tamadun Mesir purba teknologi dan inovasi ketenteraan juga menjadi suatu faktor penting dalam perkembangan tamadun tersebut. Perubahan besar dalam teknologi persenjataan dan ketenteraan Mesir purba berlaku sekitar 1600 SM apabila orang-orang Mesir purba berjaya menghalau dan mengalahkan orang Hyksos ( Bangsa Semitik) yang menjajah mereka. Daripada orang-orang Hyksos ini mereka telah belajar cara membuat dan menggunakan Chariot atau kereta kuda dalam perang. Selain itu mereka juga telah belajar membuat senjata baru seperti Kopis atau pedang sabit, baju perisai serta teknologi untuk menempa gangsa yang lebih bagus. Tentera Mesir purba tidak mengguakan senjata yang diperbuat daripada logam besi sehinggalah sekitar 712-332 SM. Sebelum itu semua senjata logam yang digunakan adalah diperbuat daripada gangsa.

Mereka berperang tidak berbaju dan menggunakan perisai dari kulit lembu, lembing, tombak, panah dan cokmar serta pisau. Setelah mereka berhadapan dengan pelbagai musuh dari luar seperti orang Mittani, orang Libya, orang Hyksos serta orang-orang Hittite maka teknologi persenjataan dan ketenteraan mereka semakin berubah. Hal ini kerana orang Mesir banyak meniru dan menyerap teknologi ketenteraan musuh mereka. Sebagai contoh, setelah Mesir purba berhadapan dengan orang-orang Hittites, mereka telah mengadaptasi teknologi Chariot yang lebih laju dan lebih stabil. Mereka juga telah mula menggunakan kapak perang serta pedang lurus yang ditiru daripada pedang tentera Hittites.

Inovasi dan penyerapan teknologi ketenteraan musuh ini berlaku dalam semua tamadun dunia. Orang Monggol dalam usaha mereka untuk menawan separuh daripada dunia telah menyerap banyak teknologi ketenteraan daripada orang China dan orang Islam dari Negara-negara Asia Tengah seperti Samarkhand dan Parsi. Orang Melayu juga telah menyerap teknologi senjata api daripada tamadun Asia Barat dan Tamadun China. Begitu juga dengan Tamadun Korea dan Jepun yang turut menyerap dan memperbaharui teknologi senjata mereka hasil daripada bertembung dengan Tamadun China. Orang Barat pula mula mempelajari cara membuat senjata api daripada orang-orang Islam atau Arab.

Begitulah sedikit sebanyak catatan tentang peri pentingnya inovasi dan teknologi dalam ketenteraan pada zaman dahulu. Malah kerana adanya inovasi dan perkembangan teknologi dalam bidang ketenteraan maka wujudnya penciptaan senjata api yang kemudiannya menjadi titik tolak kepada era baru dalam peperangan dan perluasan kuasa di seluruh dunia termasuk dalam tamadun Melayu. Dapat kita lihat juga bahawa peperangan bukanlah 100% memberikan impak yang negatif kepada manusia, tetapi dalam banyak hal dalam sejarah dunia, ia merupakan satu peristiwa yang menjadi pemangkin kepada perkembangan dan penyebaran tamadun itu sendiri. Namun ini tidak bermasud bahawa peperangan dan pembunuhan itu sesuatau yang baik. Kerana banyak jiwa dan raga yang terkorban dan merana akibat daripada perang. Sekian. Wallah hua’lam.

~ASJ~

Sumber:

• Wan Azmi Ramli (trjmh), Seni Peperangan, Sun Tzu, Dewan Bahasa dan Pustaka Kementerian Pendidikan Malaysia, KL, 1993.

• Robert Harrison, University of Wisconsin Milwaukee, Warfare,, burgess Publishing Company, Minneapolis, Minnesota, USA, 1973.

• E.H.Carr, What Is History? London, 1962, Sila rujuk bahagian pengenalan buku ini.

• Robert Harrison, Warfare, burgess publishing company. Minneapolis, Minnesota. USA, 1973.

• Ed. Lester Kurtz, Encyclopedia of Violence, Peace, and Conflict, San Diego, Academic Press, 1999: Volume 2.

• John William Humphrey, Greek And Roman Technology: A Sourcebook: Annotated Translations Of Greek And Latin Text And Document, Routledge, 1998.


Bagaimana Bangladesh Boleh Terpisah Dengan Pakistan?

Selepas jatuhnya British pada tahun 1947, Bengal dipisahkan daripada Pakistan Barat sebagai salah satu daerah wilayah tersebut dan diberi nama sebagai Pakistan Timur. Dhaka pula dijadikan sebagai ibu negeri Pakistan Timur. Walaupun Pakistan Timur mempunyai sumber yang mencukupi dan demografi yang baik, namun seluruh kerajaan dan tentera Pakistan masih dikuasai oleh sebahagian besar golongan atasan di bahagian barat.

Kerajaan Pakistan yang sebahagian besarnya dikuasai oleh golongan atasan bahagian barat telah mengisytiharkan Bahasa Urdu sebagai bahasa rasmi untuk seluruh Pakistan. Hal ini menyebabkan munculnya rasa tidak puas hati dalam kalangan masyarakat di timur. Pada 21 Ogos 1952, pelajar Bengali di Pakistan Timur telah bangkit demi bahasa ibunda mereka dan telah menentang keputusan tersebut. Namun begitu, beberapa pelajar telah terkorban dalam pertempuran demi bahasa ibunda mereka ketika bertempur dengan pihak polis. Pengorbanan yang cukup bermakna oleh pelajar-pelajar tersebut diiktiraf sebagai Hari Bahasa Ibunda Sedunia bukan sahaja di Bangladesh tetapi di seluruh dunia.

Ketidakpuasan hati terhadap pihak di bahagian barat dalam isu kekuasaan ekonomi dan budaya membawa kemunculan Liga Awami sebagai suara politik paling berkuasa di Pakistan Timur. Pada 7 Mac 1971, Presiden Liga Awami dan Bapa Kebangsaan, Bangabandhu Sheikh Mujibur Rahman dalam ucapan yang penuh bersejarah di hadapan beratus ribu orang di Suhrawardy Udyan telah menyeru agar seluruh masyarakat di Pakistan Timur untuk melancarkan serangan menentang tentera Pakistan dan menyiapkan persediaan untuk Perang Kemerdekaan.

Selepas berlaku banyak krisis politik dan diskriminasi kedaerahan, Perang Kemerdekaan Bangladesh ( Muktijuddho ) pun meletus setelah Bangabandhu Sheikh Mujibur Rahman mengisytiharkan kemerdekaan Bangladesh, sebelum beliau ditangkap pada pagi 26 Mac 1971 oleh tentera Pakistan. Presiden Yahya Khan dan tenteranya secara rasmi melancarkan operasi berdarah yang dikenali sebagai Operasi Searchlight kepada orang yang berdosa di Bangladesh untuk menghapuskan gerakan nasionalis Benggala.

Kerajaan buangan telah dibentuk oleh ketua Liga Awami, yang secara rasmi mengangkat sumpah di Meherpur, di daerah Kustia, Bangladesh pada 17 April 1971, dengan Tajuddin Ahmad sebagai Perdana Menteri pertama dan Syed Nazirul Islam sebagai Pemangku Presiden. Sebuah pasukan bantuan dikenali sebagai Mukti Bahani ( Pejuang Kebebasan ) telah dibentuk dan ahli-ahlinya berasal daripada tentera Bangladesh dan para pejuang rakyat.

Diketuai oleh M.A.G Osmani , tentera Bangladesh telah disusun kepada 11 sektor dan, sebahagian daripada Mukti Bahini, untuk mengetuai sebuah perang gerila secara besar-besaran menentang tentera Pakistan. Semasa perang tersebut, seluruh dunia menyaksikan peristiwa Pembantaian Bangladesh 1971, dimana tentera Pakistan bersama pasukan militan agama mengadakan pembunuhan berskala besar melibatkan pembunuhan masyarakat Bengali, para intelektual, pemuda-pemudi, para pelajar, ahli-ahli politik, para aktivis dan golongan minoriti agama.

Di tengah-tengah pengorbanan yang tidak terkira oleh rakyat Bangladesh, tentera Pakistan akhirnya mengalah kepada tentera gabungan Bangladesh-India pada 16 Disember 1971. Selama 9 bulan panjangnya rakyat Bangladesh perlu berdepan dengan Perang Kemerdekaan Bangladesh dan akhirnya mereka memenangi perang pada hari tersebut.


Kenapa Antibiotik Perlu Dimakan Sampai Habis?

Semasa artikel ini dikarang, isu wabak coronavirus sedang tersebar di seantero dunia. Pelbagai inisiatif telah dilakukan oleh negara negara seluruh dunia untuk mengekang penyakit berkenaa daripada tersebar. Perkara yang sma juga telah dilakukan semasa selsema babi, selsema burung dan SARS sedang menggila suatu ketika dahulu.

Kesemua penyakit ini berpunca daripada vektor penyakit bernama virus. Untuk merawat penyakit yang berpunca daripada virus, kita memerlukan vaksin. Memandangkan artikel vaksin telah pun dikarang dengan banyak oleh penulis lain, maka aku artikel ini ditulis untuk tingkatkan lagi pemahaman orang awam tentang mekanisme pengekangan penyakit berjangkit.

Sebagai pemula, kenapa doktor doktor di klinik menyuruh kita menghabiskan ubat antibiotik sekalipun sudah pulih. Kenapa kadang kala penyakit kita yang dirawat dengan antibiotik, walaupun selepas kita sudah sembuh, boleh muncul balik? Kesemua ini menjurus kepada satu mekanisme.

Evolusi dan adaptasi.

Evolusi dan adaptasi merujuk kepada keupayaan hidupan untuk berubah berdasarkan situasi demi kelangsungan hidup mereka dalam jangka masa lama. Sebagai contoh, kulit manusia berlainan berdasarkan keterikan cahaya matahari. Lagi kurang cahaya matahari di tempat tersebut, makin tinggi kebarangkalian bagi seseorang itu untuk mendapat kulit cerah dan rambut perang. Begitu juga dengan kambing. Ada yang hidup di atas gunung, ada yang hidup di kawasan padang pasir. Perubahan ini berlaku dalam jangka masa yang sangat lama disebabkan oleh biokimia dan interaksi protein dalam badan kita yang sangat kompleks.

Berbanding haiwan dan tumbuhan, kuman ini sistem biologinya agak ringkas. Disebabkan itu, mereka mampu berevolusi dengan jangka masa yang sangat cepat. Malah aku sendiri pernah saksikan perkara ini semasa sedang membuat eksperimen di makmal. Sepatutnya bakteria yang diternak oleh aku mengeluarkan keputusan yang berlainan. Katakanlah bakteria A menyebabkan warna gel jadi biru dan bakteria B buat gel jadi warna kuning. Akan tetapi, bakteria A dan B yang diternak penulis buat gel jadi warna biru sekalipun DNA mereka adalah berlainan dan tak ada ‘cross contamination’ antara dua kultur berkenaan.

Berbalik kepada evolusi, virus adalah kuman paling cepat berevolusi kerana sistemnya adalah yang teringkas sekali. Disebabkan itulah wabak merbahaya selalunya berpunca daripada virus dan formula vaksin sentiasa berubah mengikut strain virus berkenaan. Bakteria pun boleh berevolusi, cuma lambat sedikit.

Dalam setiap tumbuhan dan haiwan, kita mempunya nukleus yang menyimpan DNA. Untuk bakteria, mereka mempunyai nukloid dan plasmid. Semasa dirawat dengan antibiotik, bakteria akan mati. Akan tetapi, ada yang mampu selamat disebabkan berlakunya mutasi pada plasmid mereka. Mutasi ini mewujudkan ketahanan pada bakteria tersebut seperti menghasilkan protein pelindung yang menghalang interaksi antara protein dan bakteria.

Kemudiannya, bahan plasmid ini boleh disebarkan kepada bakteria lain melalui cara membiak atau dimakan terus oleh bakteria lain sekiranya plasmid tersebut terbebas daripada bakteria yang sudah mati. Proses membiak ini pula terbahagi kepada dua yakni pemecahan binary (pengklonan) dan konjugasi (bakteria bertukar bahan genetik antara satu sama lain). Daripada sini, bakteria dengan strain kebal antibiotik muncul.

Berbalik kepada eksperimen aku sebelum ini, aku berpendapat kemungkinan besar bakteria B telah memakan plasmid daripada bakteria A yang sudah mati. Hal ini kerana kultur di antara mereka adalah ‘pure’ tanpa sebarang kontaminasi bakteria lain dan sistem metabolisme mereka juga diketahui takkan tukar selain daripada warna gel yang sepatutnya.

Mungkin disebabkan bakteria B memakan plasmid bakteria A itulah buat dia boleh tukar gel jadi warna biru. Sekalipun eksperimen ini tiada kaitan dengan ketahanan antibiotik, ia menunjukkan bagaimana plasmid boleh menukar sistem biologi bakteria dengan cara penukaran bahan genetik.

Cuba teka cara apa yang paling senang untuk mendapatkan bakteria tahan antibiotik? Dengan cara makan antibiotik tak habis.

RUJUKAN:

Carattoli A (October 2003). “Plasmid-mediated antimicrobial resistance in Salmonella enterica” (PDF). Current Issues in Molecular Biology. 5 (4): 113–22. PMID 12921226.

Cassir N, Rolain JM, Brouqui P (2014). “A new strategy to fight antimicrobial resistance: the revival of old antibiotics”. Frontiers in Microbiology. 5: 551. doi:10.3389/fmicb.2014.00551. PMC 4202707. PMID 25368610.

Hoffman SJ, Outterson K, Røttingen JA, Cars O, Clift C, Rizvi Z, Rotberg F, Tomson G, Zorzet A (February 2015). “An international legal framework to address antimicrobial resistance”. Bulletin of the World Health Organization. 93 (2): 66. doi:10.2471/BLT.15.152710. PMC 4339972. PMID 25883395.


Kisah Tragis Disebalik Keindahan Jeju Island

Bagi yang pernah berkunjung ke Pulau Jeju, pasti bersetuju bahawa pulau di selatan perairan Korea Selatan itu merupakan Hawaii versi Asia. Selain keindahan alam ciptaan Ilahi, banyak tarikan pelancong wujud di situ seperti taman tema dinosaur, Muzium Hello Kitty dan muzium erotikisme. Tetapi di sebalik semua ini, tersirat rahsia gelap yang terus menghantui penduduknya sejak 60 tahun lepas.

Bagi warga emas, Go Wan-soon, apa yang berlaku pada zaman kanak-kanaknya itu masih tidak dapat dilupakan sehingga hari ini. Ketika itu, dia berusia sembilan tahun dan menetap di rumah keluarganya di kawasan perkampungan tepi laut Bukchon. Tetapi pada hari itu, entah kenapa pihak t3ntera menyerbu rumah mereka dan memaksa ibunya, dia dan adik lelakinya berusia tiga tahun keluar dari rumah mereka.

Seperti mereka, orang-orang kampung juga dipaksa melakukan perkara sama dan dipaksa berkumpul di laman sebuah sekolah rendah. Mana yang enggan berbuat demikian bakal menerima ‘hadiah’ berbentuk buntut sen4p4ng atau diacu dengan bayonet. Sambil memaksa mereka berkumpul, pihak t3ntera turut memb4kar rumah-rumah mereka.

Dalam satu temubual bersama Asia Times, Wan-soon berkata, “Laman tersebut penuh dengan orang. Saya fikir, ‘Kenapa ramai sangat orang? Apa yang sedang berlaku?’” Dia perasan pada hari itu, semua berpegangan tangan seolah-olah merasakan ada sesuatu yang buruk bakal menimpa mereka.

Bimbang apa yang akan berlaku seterusnya, Wan-soon duduk di belakang di sebuah tembok rendah. Apabila adik lelakinya masih menangis, salah seorang daripada t3ntera yang mengawal mengetuknya dengan buntut sen4p4ng lalu dia terus senyap (disyaki pengsan). Tak berapa lama selepas itu, Wan-soon mendengar bunyi t3mbakan dari s3njata-s3njata automatik dan ramai m4ti di situ.

Apa yang berlaku dianggap satu mimpi ngeri kepada penduduk Bukchon. M4yat-m4yat bukan saja dibiarkan bergelimpangan tetapi ada yang m4ti dalam keadaan mengerikan. Wan-soon yang ketakutan berlindung di satu jalan sempit sambil menyaksikan kediaman jiran-jiranya dib4kar hangus oleh pihak t3ntera.

Bila dia mendengar bunyi raifal, Wan-soon menjangkakan dia akan mati di situ. Tetapi sebuah jip berhenti di kampung berkenaan dengan seorang pegawai mengarahkan mereka berhenti dan beredar dari Bukchon. Selepas mereka beredar, penduduk-penduduk yang terselamat mendapat tahu kampung mereka menjadi sasaran balas d3ndam pihak t3ntera berikutan s3rangan partisan berhampiran Bukchon yang membvnvh dua orang t3ntera.

Mana yang terselamat diarah menutup m4yat yang bergelimpangan dengan selimut bagi mengelak ia menjadi makanan pembangkai seperti gagak. Salah seorang yang m4ti ialah mak cik Wan-soon dan bila dia mengingati semula apa yang berlaku, ia amat meruntun hatinya.

Untuk beberapa bulan berikutnya, lebih banyak insiden menyedihkan menimpa keluarganya. Wan-soon mendengar berita pak ciknya ‘hilang’ iaitu dibvnvh pihak t3ntera dengan mengikat badannya dengan beberapa ketul batu sebelum dicampak ke dalam air. Manakala adik lelakinya m4ti akibat kesan kecederaan kepala dipukul pihak t3ntera semasa s3rangan mengejut mereka ke atas Bukchon.

Wan-soon sendiri hampir m4ti kelaparan akibat s3rangan tersebut. Dan bukan sekali dia mendengar kisah hantu yang menghantui sesetengah tempat di Bukchon. Akibat kisah-kisah ini, dia tidak berani keluar kerana terlalu takut dengan apa yang berlaku.

Apa yang berlaku di Bukchon ini sebenarnya sebahagian daripada babak hitam Korea Selatan yang dikenali sebagai Pembvnvhan Beramai-Ramai Sa-Sam (4:3 atau 3 April) di Pulau Jeju. Antara tahun 1948 hingga 1949 menyaksikan lebih 30,000 orang awam m4ti dibvnvh dalam kempen anti-pemberontakan sebelum P3rang Korea meletus pada tahun 1950.

Pada tahun 1945, Semenanjung Korea dibahagi dua dengan Amerika Syarikat (AS) mengambil bahagian selatan manakala pihak Soviet mendapat bahagian utara selepas kekalahan Jepun dalam P3rang Dunia Kedua (WWII). Di belah selatan, satu pilihan raya yang mendapat mandat PBB seharusnya diadakan pada Mei 1948 tetapi mendapat tentangan pihak pembangkang yang terdiri daripada Parti Buruh dan sesetengah kelompok nasionalis Korea.

Mereka bimbang sekiranya pilihan raya diteruskan, ia sebenarnya meningkatkan lagi jurang antara belah selatan dengan belah utara. Tetapi semua itu berubah menerusi satu demonstrasi pada 1 Mac yang menyaksikan seorang kanak-kanak m4ti dipvkvl polis dengan enam lagi cedera dit3mbak. Sementara protes umum yang diadakan mengakibatkan ratusan orang ditahan.

Pada 3 April 1948, 500 hingga 700 pejuang partisan menyerang balai-balai polis di Pulau Jeju. Sesetengah daripada mereka mempunyai kaitan dengan Korea Utara manakala bakinya tidak berpuas hati dengan pentadbiran kerajaan ketika itu.

Sebagai tindak balas, Seoul menghantar ratusan polis, t3ntera dan pasukan separa t3ntera Northwest Youth Corps terdiri daripada penganut Kristian fanatik yang dihalau dari Korea Utara. Menambah lagi pening kepala pihak kerajaan, sesetengah t3ntera yang tidak bersetuju memilih menyertai pejuang-pejuang partisan yang bersembunyi di bukit-bukit Jeju.

Dengan orang awam dan partisan sukar dibezakan, maka semua dianggap musuh oleh pihak kerajaan. Seperti di Bukchon, penduduk-penduduk akan dikumpulkan sebelum dibvnvh dan kediaman mereka dib4kar hangus. Mana yang cuba bersembunyi dalam terowong atau gua dibvnvh dengan bom thermite sementara yang masih hidup ditahan dan dibawa ke tanah besar.

Pada fasa akhir operasi, barulah tawaran pengampunan ditawarkan dan bantuan dihulurkan kepada penduduk yang terkesan dengan kempen g4nas kerajaan. Tetapi jika orang Jeju menyangka semua ini sudah berakhir, sangkaan mereka tersilap sama sekali. Pada hari-hari awal P3rang Korea, penduduk Jeju ditahan dan dibahagikan mengikut kumpulan A, B, C dan D.

Pengelasan mengikut kumpulan dibuat mengikut nilai risiko keselamatan terhadap Korea Selatan ketika itu. Pada Ogos 1950, satu arahan bertulis dikeluarkan kepada polis Jeju untuk membvnvh tahanan dari kumpulan C dan D sebagai langkah pencegahan. Berdasarkan statistik rasmi, 25,000 hingga 30,000 orang dibvnvh dengan satu perlima daripada mereka ialah wanita.

Bagi penduduk Jeju, apa yang berlaku bagai sudah ditimpa tangga. Sudahlah menjadi mangsa kekejaman rejim yang terlalu paranoia dengan 4ncaman dari sebelah utara, pada waktu malam pula mereka digertak pihak partisan kerana enggan membantu mereka. Dan berikutan kaitan mereka dengan partisan, orang seperti Wan-soon tidak berpeluang mendapat pekerjaan dan didiskriminasi selama bertahun-tahun.

Bagi mengekang perkara ini dari berulang, Parti Buruh Korea Selatan diharamkan menerusi penggubalan Akta Pengkhianat Kebangsaan 1948. Mana-mana individu yang cuba menyentuh peristiwa hitam di Jeju di4ncam hukuman keras termasuk dis3ksa dan p3njara. Arahan ini berkuatkuasa selama 50 tahun termasuk semasa era Park Chung-hee dan Chun Doo-hwan.

Cubaan penduduk Jeju mendirikan memorial bagi mengenang Peristiwa Sa-Sam pada tahun 60-an gagal dan memorial tersebut kemudiannya dirobohkan. Pada tahun 70-an, seorang penulis cuba mengadaptasi peristiwa itu dalam sebuah buku tetapi tidak berhasil selepas dia ditahan pihak berkuasa.

Anggota partisan yang terselamat memilih melarikan diri ke luar negara. Manakala bagi polis, t3ntera dan anggota separa t3ntera Northwest Youth Corps pula, ada yang memilih menetap di Jeju dan memainkan peranan penting dalam pasukan keselamatan dan arena politik. Sehingga hari ini, tiada siapa dari belah tiga organisasi ini didakwa di mahkamah atas perlakuan kejam mereka.

Selepas demokrasi dibenarkan kembali pada tahun 1987, barulah Peristiwa Sa-Sam mula diketahui umum dengan Seoul mengakui kewujudan peristiwa berkenaan. Sejak itu, lebih banyak pendedahan dibuat termasuk diadaptasi ke layar perak dan kaca televisyen.

Pada tahun 2003, Presiden Roh Moo-hyun mengadakan lawatan ke Jeju dan memohon maaf atas apa yang berlaku. Beliau berkata, “Disebabkan keputusan salah yang dibuat pihak kerajaan, ramai warga Jeju yang tidak bersalah mengalami banyak kem4tian dan kehilangan tempat tinggal.” Menerusi ucapan itu, ini menjadikan Moo-hyun presiden Korea Selatan pertama yang memohon maaf berkenaan peristiwa 1948 itu.

Pada Januari 2019, mahkamah Jeju memutuskan menolak keputusan mahkamah t3ntera yang mem3njarakan penduduk Jeju dan membebaskan 18 plaintif yang masih hidup serta mengiktiraf mereka sebagai antara yang teraniaya dalam peristiwa berkenaan. Ini disusuli pada April tahun sama, Agensi Polis Kebangsaan Korea dan Kementerian Pertahanan memohon maaf atas apa yang berlaku dan menyifatkan Peristiwa Sa-Sam sebagai satu tragedi yang menyedihkan.

Tetapi ada satu pihak yang terus membisu tentang Jeju iaitu AS. Ramai penduduk Jeju menyifatkan AS sebagai pengecut kerana mengetahui apa yang berlaku di situ tetapi memilih untuk tidak berbuat apa-apa atas alasan Seoul menggerakkan kempen pembersihan terhadap ‘pemb3rontak’ ketika itu. Malah, Peristiwa Sa-Sam turut mendapat liputan akhbar Stars and Stripes termasuk liputan taktik k3jam t3ntera terhadap orang awam.

Berdasarkan siasatan yang dijalankan oleh Jawatankuasa Siasatan Kebenaran Kebangsaaan tentang Jeju dan dibentangkan dalam Perhimpunan Kebangsaan pada 2003, mereka berpandangan kedua-dua kerajaan t3ntera AS Korea dan Kumpulan Penasihat T3ntera Korea patut bertanggungjawab atas apa yang berlaku memandangkan AS ketika itu masih mentadbir Korea Selatan dan seorang kolonel t3ntera AS bertanggungjawab menguruskan keselamatan Jeju.

Hasil siasatan jawatankuasa ini turut mendapat sokongan pakar-pakar akademik. Profesor Kunihiko Yoshida dari Universiti Hokkaido menyifatkan AS seharusnya bertanggungjawab dan membayar pampasan terhadap waris-waris kekejaman di Jeju tetapi mengakui ia sukar dilakukan. Manakala Hur Sang-soo dari Institut Sains Sosial Korea percaya operasi bumi hangus di Jeju digerakkan oleh t3ntera AS dan melihat gerakan partisan sebagai menolak penindasan AS di Korea.

Bagi Wan-soon, dengan dunia kini mengetahui apa yang berlaku di Jeju antara tahun 1948 hingga 1949, dia merasa gembira kerana dapat bercakap tentang orang-orang yang menjadi mangsa kek3jaman di Bukchon. Dan padanya, itu sudah mencukupi.

Yang pasti, jika anda berkunjung ke Jeju selepas membaca kisah ini, pandangan dunia anda akan berubah 360 darjah. Dan percayalah, masih banyak kesan Peristiwa Sa-Sam yang boleh dilihat hari ini. Salah satu daripadanya ialah penemuan kubur besar penduduk berhampiran landasan Lapangan Terbang Antarabangsa Jeju pada tahun 2008.

Mungkin atas sebab inilah, mengapa ramai mengatakan Jeju dikatakan amat keras dan penuh dengan tempat berhantu. Rupanya, hantu sebenar Jeju ialah masa silamnya yang berdarah yang terus menghantui Korea hari ini. Dan tidak mustahil seperti Jeju, pasti ada lokasi lain yang berkongsi kisah duka serupa menanti masa untuk didedahkan.

RUJUKAN:

Salmon, Andrew. (2018). On Jeju, Korea’s island of ghosts, the dead finally find a voice. Asia Times. https://asiatimes.com/2018/04/jeju-koreas-island-ghosts-dead-finally-find-voice/

Channel News Asia. (2019). South Korean police apologise for Jeju island mass4cre. https://www.channelnewsasia.com/news/asia/south-korean-police-apologise-jeju-incident-mass4cre-11408500

Kirk, Donald. (2018). Is the U.S. to Blame for the Mass4cre on Jeju?. Inside Sources. https://www.insidesources.com/jeju/


Boom XB-1: Pemangkin Penerbangan Supersonik Era Baru

1. Teknologi supersonik di katakan telah wujud selama lebih kurang 70 tahun semenjak kali pertama ianya di war-warkan. Namun, hanya melalui inovasi-inovasi baru pada jagat ini, ianya menjadi titik tolak yang berjaya membuatkannya lebih berdaya maju untuk skala komersil.

2. Contohnya baru-baru ini, selepas 17 tahun tamatnya penerbangan pesawat supersonik Concorde pada tahun 2003, dunia pengangkutan taraf supersonik di kejutkan semula dengan kemunculan baru prototaip sebagai pemangkin pesawat komersil supersonik generasi hadapan yang di beri nama XB-1, sebuah pesawat supersonik eksperimental yang sudah bersedia untuk di terbangkan.

3. Ianya di hasilkan oleh sebuah syarikat aeroangkasa yang inovatif bernama Boom Supersonic berpusat di Colorado, Amerika Syarikat. Syarikat ini telahpun sekian lama mengusahakan sebuah projek yang memfokuskan mod pengangkutan udara lebih laju, semenjak tahun 2014 lagi. Hal ini, menjadikan pesawat supersonik eksperimental XB-1 ini hanyalah sebagai salah satu model produk inovasi daripada pelan induk projek tersebut.

4. Mungkin ramai yang tidak pernah dengar mengenai syarikat ini dan produknya. Namun, syarikat Boom Supersonic ini sebenarnya amatlah kompeten dengan kepelbagaian rangkuman pengalaman seperti membantu Space X dalam kejuruteraan tahap kedua Falcon 9, membantu melancarkan AAE(Airbus America Engineering), membangunkan rukun kawalan autopilot bagi Boeing 787, merekabentuk pendorong aerodinamik bagi kenderaan hipersonik tentera serta beberapa lagi pencapaian dan rekod yang amat mengagumkan!

5. Jika kita telusuri visi syarikat ini pada nilai permukaan sahaja, mungkin ianya kelihatan amat simplistik. Ini kerana, secara ringkasnya, mereka berharap untuk menjadikan capaian dan akses ke seluruh inci planet, lebih mudah. Kaedah untuk melakukannya pula menurut mereka ialah dengan membawa semula apa yang Concorde dan TU-144 berikan kepada dunia pada abad ke 20 dan di bangunkan semula dengan improvisasi serta kombinasi bahan, teknologi dan pengalaman pada abad ke 21. Kedengaran mudah bukan?

6. Andai kita teliti dengan lebih terperinci, sebenarnya ia adalah suatu inisiatif yang kompleks kerana terdapat perbezaan objektif dan rangka kerja dalam inisiatif pembinaan pesawat supersonik eksperimental XB-1 berbanding dengan Concorde dan TU-144.

7. Secara umumnya, dunia tahu tujuan Concorde dan TU-144 di bina adalah untuk membuktikan kebolehannya membawa penumpang dalam kelajuan supersonik. Namun, XB-1 mengambil pendekatan berbeza dan lebih khusus dengan menumpukan objektifnya kepada demonstrasi teknologi utama yang membantu untuk membolehkan pengangkutan supersonik udara menjadi lebih berpatutan dan memberi capaian mudah bagi generasi akan datang.

8. Pesawat supersonik eksperimental model XB-1 ini di jangka akan di lancarkan untuk penerbangan percubaan buat julung-julung kalinya pada 7 Oktober 2020. Bagi syarikat Boom Supersonic, secara khususnya pesawat supersonik eksperimental XB-1 juga di reka bentuk untuk memudahkan mereka menuai data dan maklumat. Ini bagi kegunaan jangkamasa panjang penyelidikan kejuruteraan dalam usaha membangunkan atau memajukan sebuah pesawat supersonik komersil sebenar yang juga milik syarikat Boom Supersonic, di beri nama Overture. Overture telahpun di sasarkan untuk menjadi pesawat komersil paling laju di dunia pada masa hadapan.

9. Overture ialah pesawat supersonik tahap Mach 2.2 berkapasiti 55 penumpang dengan kelajuan sehingga 2700 kilometer sejam! Rancangannya melalui percubaan penerbangan dan kaji selidik XB-1 ini adalah untuk membolehkan aplikasi data yang di peroleh, di adaptasikan kepada pesawat supersonik komersil model Overture untuk membolehkannya mengangkut penumpang ke seluruh pelusuk dunia mengatasi separuh rekod masa yang telah dicatatkannya sekarang.

10. Pelbagai perolehan dan ujian lain juga dapat dilakukan melalui pesawat supersonik eksperimental XB-1 ini. Contohnya, ia membolehkan para jurutera dan penyelidik menguji kegunaan bahan dan aliran arah pendorong(propulsion flow path). Memperoleh maklumat mengenai adaptasi enjin subsonik bagi penerbangan supersonik untuk penambahbaikan dari semasa ke semasa. Selain itu, ianya juga membenarkan perubahan dalam proses melalui rekaan dan banyak lagi penambahbaikan kaedah kerja.

11. Melalui ujian dan penambahbaikan berterusan ini, ianya dapat membantu dalam menghasilkan rekabentuk yang lebih aerodinamik serta maju, penggunaan bahan-bahan asas karbon komposit dengan kaedah yang lebih baik dan kreatif, inovasi teknologi baru seperti rongga kemasukkan berkecekapan tinggi(high efficiency intake), penambahbaikan teknologi pendorong cekap berprestasi tinggi(efficient high end propulsion) dan pelbagai lagi. Semua ini dapat di lakukan di bawah rangkuman proses penghasilan pesawat yang sangat cekap pada kelajuan tinggi serta stabil pada kelajuan rendah.

12. Suasana penerbangan pada hari ini memerlukan perkembangan inovasi pesawat yang bukan sekadar laju dan selesa, tetapi juga lebih mampan. Ini menjadikan program pesawat eksperimental lebih relevan dan mendapat sambutan pasaran kerana ianya adalah kaedah yang mampan sebelum penghasilan produk akhir. Program pesawat eksperimental yang di jalankan pada hari ini bukanlah terbatas hanya untuk pembangunan teknologi sahaja. Ianya juga amat membantu dalam menentu atur ekosistem lapangan dan pasaran penerbangan supersonik itu sendiri seperti penetapan piawaian komersil, persijilan piawaian dan amalan rekabentuk.

13. Ini kerana, melalui XB-1, pasukan penyelidik dan jurutera syarikat Boom Supersonic juga boleh mempelajari mengenai kaedah penjimatan kos, keselamatan dan kecekapan bagi memastikan adaptasi pembangunan teknologi lebih maju ke atas model Overture mampu untuk membuka pasaran lebih luas serta menetapkan struktur lapangan kepada pengangkutan udara bertaraf supersonik.

14. Ini di buktikan dengan kejayaan syarikat Boom Supersonic yang bakal menjadi syarikat pertama di dunia mengendalikan program percubaan penerbangan yang 100% ‘carbon neutral’. Ini bagi memenuhi keperluan CORSIA(Carbon Offsetting and Reduction Scheme for International Aviation), merupakan sebuah inisiatif bersama berdasarkan keperluan pasaran yang di persetujui secara global untuk mencapai pertumbuhan ‘carbon neutral’ bermula tahun 2020.

15. Satu lagi bukti kemampanan inovasi ini ialah, XB-1 juga merupakan pesawat supersonik pertama di dunia yang di bangunkan secara mandiri sepenuhnya oleh syarikat swasta. Walaupun untuk percubaan awal ini ianya di jangkakan tidak akan memuatkan penumpang sepertimana jet komersil biasa dan bertindak sebagai pesawat eksperimental, ianya tetap akan menjadi tanda aras penting untuk hebahan kepada seluruh dunia bahawasanya, daya maju komersil bagi pesawat supersonik sudah bersedia untuk menggegarkan budaya penerbangan konvesional dan membina pasaran yang lebih ampuh.

16. Pesawat supersonik bukanlah sesuatu yang asing lagi dalam dunia penerbangan. Jika kita merujuk rekod, terdapat banyak pesawat eksperimental yang terkenal telah memasuki program supersonik seperti Concorde dan TU-144 milik Soviet. Fairey Delta 2 dan Avro 707 juga menyediakan konsep aerodinamik bagi rekabentuk sayap delta Concorde. Pesawat eksperimental buatan US yang model Bell X-11 pula membuktikan bahawa hadang bunyi boleh di pecahkan dengan selamat. Manakala MiG-221 pula menjadi platform rekaan sayap TU-144.

17. Dunia juga hari ini juga sedia maklum bahawasanya, XB-1 bukanlah satu-satunya projek pesawat supersonik yang sedang di bangunkan dan Boom Supersonic juga bukanlah satu-satunya syarikat yang sedang membangunkan pesawat supersonik. NASA juga melalui Lockheed Martin sedang membangunkan pesawat supersonik yang lebih senyap berbanding Concorde, di beri nama X-59 yang di jangka akan membuat percubaan penerbangan pertama pada tahun 2021. Terdapat juga syarikat swasta selain Boom Supersonic yang membangunkan pesawat supersonik pada masa ini bagi tujuan komersil seperti Aerion Supersonic, Spike Aerospace dan banyak lagi.

18. CEO syarikat Boom Supersonic, Blake Scholl menyatakan bahawa, XB-1 merupakan langkah pertama dalam usaha menjadikan teknologi pesawat supersonik sebagai capaian arus perdana. Menurut beliau lagi, penerbangan dengan gandaan kelajuan lebih dua kali amatlah bermakna kerana kita boleh pergi dua kali lebih jauh, untuk membawa pulang 2 kali lebih ramai manusia dan budaya ke dalam kehidupan kita.


Persahabatan Ratu Dan Lelaki Muslim Ini Pernah Gegar Seluruh England

Tidak ramai zaman sekarang mengenali Ratu Victoria, apatah lagi pengaruh baginda pada politik British (dan Eropah). Jika dibelek lembaran sejarah, ternyata boleh terduduk kerana 1) baginda pandai bermain politik di sebalik tabir dan 2) baginda adalah nenek Raja George V, Tsar Nicholas II dan Kaiser Wilhelm II.

Tiga raja ini terlibat dalam Perαηg Dunia Pertama dan sanggup berperαηg antara satu sama lain meskipun berkongsi pertalian sepupu. Namun artikel kali ini bukan untuk mengulas tentang kecekapan realpolitik Victoria, apatah lagi ketαjαman rahimnya.

Artikel kali ini adalah untuk mengulas tentang naluri keibuan Victoria. Dan naluri ini jelas terpampang kerana Victoria sangat rapat dengan seorang Munshi bernama Abdul Karim.

Anak Pembela Kandahar Yang Tiba di London

Mohammed Abdul Karim dilahirkan dalam sebuah keluarga Islam tidak jauh daripada pekan Jhansi pada tahun 1863. Bapa beliau hanyalah seorang pembantu hospital yang berkhidmat untuk Rejimen Berkuda British.

Sekitar zaman itu, British sedang melebarkan pengaruhnya di bumi Afghanistan pimpinan Ayub Khan. Seperti biasa, Afghanistan lebih gemar hidup berpuak.

Walaupun seorang pemimpin, Ayub ditentang ramai dalam kalangan suku. Mereka enggan berjuαηg sekali kerana berbeza suku dan Ayub pula tidak membayar mereka. Dalam bahasa mudah, Afghanistan memang jadi makanan British. Dan dalam peperαηgan ini, bapa Abdul Karim turun berjuαηg sekali sampai di Kandahar.

Mungkin sebagai ganjaran, bapanya diserap untuk bekerja sebagai penjawat awam. Kesenangan ini membuka jalan yang diambil Abdul Karim. Beliau menjadi seorang “vakil” penjαrα. Dan rezeki beliau terbentang luas apabila pihak penjαrα diminta menyertai sebuah pameran tenunan permaidani yang disaksikan Ratu Victoria.

Baginda pula sudah lama tertarik dengan warna-warni budaya India. Lalu baginda meminta dua orang ‘coolie’ (kuli) India untuk ‘berkhidmat’ (bukan perkhidmatan kalau jadi kuli).

Pihak British India pula memang tahu Abdul Karim paling layak. Lalu mereka serap beliau masuk ‘kelas pengajian segera’. Dalam masa sangat sekejap, Abdul Karim perlu belajar tata etika British dan bahasa Inggeris. Mana tidaknya – kena ‘berkuli’ dengan seorang ratu. Mesti imej pentadbiran kena jaga betul-betul.

Menjadi Bahan Dengki Buckingham

Tiba saja di bumi London, mereka dibawa menghadap dan terus mencium kaki Ratu Victoria. Abdul Karim mengajar Victoria bahasa Urdu, yang digunakan semasa baginda berjumpa dengan Maharani Chimnabai. Jasa Abdul Karim amat dihargai baginda Victoria sampai ke tahap beliau berani membuat tuntutan.

Kata beliau, semasa di India, beliau menjadi seorang kerana. Tetapi di London, beliau hanya seorang pelayan. Jadi beliau “sebenarnya turun pangkat”.

Menyedari keralatan jelas ini, Victoria menciptakan jawatan “Munshi” semata-mata untuk memastikan Abdul Karim tidak ke mana-mana (Tariq, 2021). Untuk membuktikan keabsahan jawatan ini, Victoria menitah supaya semua gambar Abdul Karim sebagai pelayan dibαkαr.

Hanya gambar-gambar Abdul Karim sebagai “khitmatgar” (kerana peribadi ratu) sahaja disimpan.

Layanan sebegini baik berpunca daripada kepintaran Abdul Karim. Kalau tengok rekod catatan Sushila Anand, surat-surat Victoria sendiri mendedahkan isi perbincangan mereka. Bab politik dan falsafah dibincang begitu rapi, kerana Abdul Karim tidak berlebih-lebihan dari segi protokol (Hunt, 2017).

Beliau tiada cita-cita politik untuk mengampu baginda. Sekadar buat kerja, penuhi amanah dan beramal ibadat. Dan sangat berakal. Tahu bila untuk bergurau. Tahu bila untuk menyediakan makanan. Memang rapi kerjanya.

Kerapian ini walau bagaimanapun mengundang sedikit masalah dalam kalangan keluarga diraja. Mereka tidak begitu meraikan Abdul Karim, yang sebenarnya “mahu dilayan secara sama darjat”.

Apabila Putera Edward menganjurkan sebuah majlis (untuk ibundanya Victoria) di Sandringham, Abdul Karim disediakan sebuah kerusi bersama para hαmbα. Beliau berasa terhina dan terus keluar daripada kamar.

Dan Victoria selepas sedar terus menitah bahawasanya Abdul Karim patut duduk bersama keluarga diraja. Perkara sama berlaku semasa Putera Arthur hadir di Braemar Games. Arthur sangat murka melihat “Si Munshi” bersama kalangan bangsawan.

Pucuk pangkalnya, Abdul Karim mendaulatkan mαrυαhnya. Keluarga diraja anggap beliau terlalu bongkak. Kemuncaknya, Abdul Karim hilang kedudukan selepas kemangkatan Victoria. Putera Edward dimasyhurkan sebagai raja, yang menghalau Abdul Karim balik.

Namun Edward mengizinkan beliau tatap mαyαt Victoria buat kali terakhir. Pulang saja ke India, Edward membαkαr semua catatan rasmi yang melibatkan Abdul Karim. Tetapi bukan semua catatan berjaya dibeηαmkan Edward. Sebab itulah namanya masih terapung.

Sekarang cuba fikir – berapa ramai golongan kuli menumpahkan jasa mereka pada para raja dan ratu… semuanya hilang didiamkan angkara ego dan rαsisme British?

RUJUKAN:

Hunt, K. (2017, September 20). Victoria and Abdul: The Friendship That (ditapiskan) England. Smithsonian Magazine.

Tariq, A. (2021, Februari 26). How Abdul Karim Became the Closest Friend of Queen Victoria. Medium.


Kosem Sultan – Wanita Paling Berkuasa Dalam Sejarah Uthmaniyyah

Pada abad ke-17, Seperti adat-adat kebiasaan pertukaran pemerintah yang dijalankan sistem Monarki.

Apabila Sultan Suleiman mangkat pada 1566. Secara teknikal takhta akan diturunkan kepada pewaris yang sah iaitu kepada anaknya Sultan Selim II, kemudian kepada cucunya, Sultan Murad III. sehingga pada cicit, Sultan Mehmet III mengambil alih tampuk pemerintahan empayar tersebut bagi menyambung legasi kegemilangan Uthmaniyah sejak dimasyurkan Sultan Suleiman supaya empayar tersebut dapat diperkukuhkan.

Seterusnya setelah kemangkatan Mehmet III, kekuasaan empayar disambung oleh anakanda baginda, Sultan Ahmed I. apabila meningkat dewasa, Ahmed I terkenang dan menyedari akan leluhur dan peranan sebagai Ulil Amri, Baginda berharap agar dapat menjadi seorang Sultan yang hebat seperti datuknya.

Wanita Berwajah Indah Ibarat ‘Bulan Purnama’

Ahmed I berasa tidak selamat dan sering rasa terancam atas pelbagai faktor keselamatan walaupun baginda tinggal di dalam Istana Topkapi. Maka timbul niat baginda mencari pasangan untuk tinggal bersama, Baginda ingin mempunyai seseorang yang dapat berada di sampingnya yang boleh dipercayai dan boleh membuatnya merasa selamat. Kemudian baginda menjumpai seorang hamba wanita untuk dijadikan peneman hidup.

Sekaligus meningkatkan taraf mobiliti sosial beliau daripada seorang hamba sehingga bergelar baginda Sultanah.

Menurut sumber, wanita harem/gundik tersebut berasal dari Bosnia, pendapat lain mengatakan bahawa kemungkinan berasal dari suatu tempat terletak di Greek.

Dilahirkan dan nama asal diberikan sebagai Anastasia tetapi ditukar kepada Mahpeyker setelah berkahwin dengan Ahmed I, dan menerima pengaruh nama dari Turki yang membawa maksud ‘wajah seperti bulan’ dalam bahasa Parsi. Selain itu nama beliau turut dikenali sebagai Kosem Sultan, jadi dalam penulisan ini kita kenali beliau sebagai Kosem Sultan sahaja.

Oleh itu, terdapat takdir yang menentukan yang menarik perhatian Ahmed I dalam menilai keperibadiannya sehingga baginda terpikat dengan karakter wanita ini yang digambarkan sebagai seorang wanita bijak dan menawan.

Sementara itu, di sebalik perwatakan beliau sebagai seorang wanita yang bijak, Sejarawan turut percaya bahawa Kosem Sultan mempunyai kebolehan manipulatif.

Seiring berjalannya waktu, Kosem Sultan maju untuk menjadi lebih berpengaruh daripada Safiye Sultan, iaitu nenek kepada Ahmed I yang sejarahnya bermula dari Istana Suleiman. fikirannya yang sangat cerdas, kemahiran berpolitik serta berkarisma memungkinkan Kösem mengambil peranan sebagai penguasa empayar yang mengagumkan.

Kemangkatan Sultan – Kemelut Merebut Takhta

Ahmed I meninggal dipercayai dijangkiti demam tifus pada November 1617. Namun sebilangan sejarawan percaya bahawa baginda m-ti diracun.

Tak mustahil jika boleh berlaku pemb-nuhan yang dilakukan orang terdekat, bahkan boleh jadi isteri tercintanya. disebabkan faktor ancaman perebutan kuasa ini juga mendorong Mehmet III memb-nuh 19 orang adik-beradik baginda yang lain supaya baginda terus memegang kuasa.

Sebelum kem4tian Ahmed I, Kosem mencadangkan agar kelima anaknya menyambung pemerintahan Uthmaniyah. Namun Kosem harus bersaing merebut takhta dengan bekas isteri suaminya, Mahfiruz yang merupakan ibu kepada Sultan Osman II.

Dalam pada itu, tidak ada sumber jelas menerangkan jika terdapat keinginan Kosem menjadi pemerintah empayar Uthmaniyah, sasaran beliau hanya untuk melindungi dan memberi sokongan kepada zuriatnya untuk meneruskan pewarisan takhta.

Bukan asing lagi kalau Sultan mempunyai ramai isteri dan gundik. Risiko kebarangkalian untuk berlaku perebutan kuasa sangat tinggi, tetapi cara Kosem berfikir dalam merampas kuasa amat luar biasa. Paling tidak anak-anaknya harus memegang kuasa secara absolute.

Maka ‘Game of Thrones’ pun bermula. Kosem mempunyai perancangan tersendiri walaupun harus menunggu dari tahun ke tahun sehingga memakan masa hampir 6 tahun selepas kem-tian Ahmed I.

Sultan Osman II

Pada masa itu, Empayar Uthmaniyah berada di tangan Mustafa I(adinda Ahmed I) walaupun tak lama oleh kerana kehilangan kuasa seterusnya digantikan Osman II dan malangnya tidak lama kemudian baginda m-ti dib-nuh.

Kosem menjadi Pemangku Raja Untuk Dua Sultan

Memang hebat percaturan permainan politik Kosem Sultan, Perancangan Kosem membuahkan hasil apabila baliau membuat perancangan plot pemb-n-han bersama ibu Mustafa I, Halime Sultan untuk menjatuhkan Osman II, Baginda akhirnya m-ti dib-nuh tentera elit Janissaries dan pada 1623 Kosem berjaya merampas kuasa dan kembali ke Topkapi.

Sekembalinya ke Topkapi, bermula lah Kosem sebagai Pemangku Raja kepada anak-anaknya, Murad IV dan Ibrahim.

Sementara disebelah pihak yang tewas pulak sedang berjuang bergelut dengan kesihatan mental akibat perubahan kuasa.

Kosem Sultan menjadi pemerintah yang sangat berkuasa dan lebih berkuasa berbanding Sultan lelaki yang lain. Sedangkan anakanda sendiri, Murad IV tak mampu memerintah dengan baik.

Gila Kuasa Menuju Kem4tian Kosem

Terlalu obses pada berkuasa bakal menghancurkan Kosem, Kosem akhirnya m4ti dib-nuh oleh Turhan Sultan iaitu isteri kepada Ibrahim I dan atas perasaan tak puas hati lalu menuduh Kosem punca kem-ti-an Ibrahim I.

Turhan Sultan

Pada masa kini, Kösem Sultan adalah watak utama dalam kebanyak filem dan novel. Dia digambarkan sebagai seorang isteri dan ibu yang setia dan seorang wanita yang kuat dalam hidupnya. Nampaknya dia lebih bijak dan radikal berpolitik daripada banyak wanita dalam sejarah.

RUJUKAN:

Kosem Sultan – The Last Influential Female Ruler of the Ottoman Empire. https://www.ancient-origins.net/history-famous-people/strength-kosem-sultan-last-influential-female-ruler-ottoman-empire-006178


RM 8.8 Trilion: Pakej Rangsangan Terbesar Dalam Sejarah US Melawan Covid-19

Ahli politik US dari kedua-dua Parti Republican dan Democrat baru saja bersetuju untuk memperkenalkan pakej rangsangan (“stimulus”) di mana kerajaan US akan berbelanja sebanyak $ 2 trilion (RM 8.8 trilion) untuk menyelamatkan ekonomi US yang bakal merudum akibat wabak COVID-19.

Ini juga merupakan pakej perbelanjaan ke-3 yang dilancarkan oleh US yang berkaitan dengan COVID-19, selepas “Coronavirus Preparedness and Response Supplemental Appropriations Act” (6 Mac) yang guna $ 8.3 bilion untuk membangunkan vaksin, dan “Families First Coronavirus Response Act” (18 Mac) yang guna $ 104 bilion untuk memberi saringan percuma dan cuti bergaji selama 10 hari.

COVID-19 menyebabkan banyak negeri di US berada dalam keadaan “lockdown” (negeri US boleh isytiharkan lockdown sendiri tanpa tunggu arahan kerajaan pusat). Bisnes tak dapat nak beroperasi, tak ada pendapatan. Bila bisnes tak ada pendapatan, tak dapat nak bayar gaji kepada pekerja atau terpaksa berhentikan pekerja. Orang tak ada gaji tak dapat nak berbelanja dan bayar hutang, yang rugi bank dan bisnes. Jadi kerajaan kena buat sesuatu untuk pastikan ekonomi tak lumpuh.

Mula-mula Trump cadangkan $ 850 bilion saja, tapi lepas nego punya nego jadi 2 trilion. Pelosi siap minta dinaikkan jadi 2.5 trilion. Itulah persaingan politik yang sihat, berlumba-lumba ke arah kebaikan negara.

2 trilion tu banyak gila kot. 2,000,000,000,000. Skrin ATM pun tak muat rasanya. Kalau beli kapal terbang model Airbus A320 (yang Airasia selalu pakai tu, sebiji $ 100 juta) boleh dapat 20,000 biji.

Pakej 2 trilion ni merangkumi 500 bilion yang akan diguna untuk buat bayaran ala BSH atau BR1A (Bantuan Rakyat 1Amerika) kepada setiap rakyat US yang berpendapatan $ 75,000 setahun ke bawah. Dewasa dapat $ 1,200 (RM 5,000 weh gila), kanak-kanak dapat $500 (of course parents lah yang akan tolong belanjakan).

350 bilion lagi akan bagi kat perniagaan kecil dan sederhana (SME) untuk terus membayar gaji kepada pekerja yang duduk rumah. 250 bilion untuk insuran pengangguran. 130 bilion kepada hospital. 500 bilion sebagai pinjaman kepada perniagaan, termasuk 61 bilion kepada syarikat penerbangan.

Ini merupakan perbelanjaan ekonomi terbesar dalam sejarah US. Lagi besar daripada $ 787 bilion yang dibelanjakan oleh kerajaan Obama pada tahun 2009 yang juga bertujuan untuk menyelamatkan ekonomi US yang ketika itu dilanda oleh krisis pasaran subprime mortgage.

Masa Obama memperkenalkan pakej $ 787 bilion, ahli Republican semua bantah, kata ia akan menambahkan hutang negara. Dan hutang kerajaan US pada zaman Obama memang naik dari $10 trilion kepada $20 trilion. Jadi Republican waktu tu memang hari-hari duk ratib negara bankrap negara bankrap.

Pakej kali ni pun tentu akan menambah lagi hutang negara US yang kini berjumlah $ 23 trilion. Bajet kerajaan US pun mengalami defisit. Untuk tahun 2019, defisit bajet US adalah sebanyak $ 984 bilion, perbelanjaan (4.4 trilion) melebihi pendapatan (3.5 trilion). Kali terakhir US ada surplus (lebihan) bajet adalah tahun 2001.

Tapi dalam keadaan krisis, tak ada siapa nak peduli lagi pasal defisit dan hutang. Kalau masalah tak diatasi dengan segera, defisit ke surplus tak ada makna. Bisnes akan lingkup dan berjuta-juta orang akan hilang pekerjaan.

Ekonomi US dan dunia semasa tahun 2009 pun dalam krisis juga. Ekonomi US akan jatuh lagi teruk kalau Obama tak memperkenalkan pakej rangsangan. Tapi Republican waktu itu jumud dengan ideologi “neoliberal” diorang yang anti-defisit dan anti-hutang.

Neoliberal ialah gagasan ekonomi yang nak kurangkan peranan kerajaan dalam ekonomi. Pendukung gagasan neoliberal anggap saiz kerajaan yang besar akan membantutkan ekonomi. Kalau kerajaan besar, kakitangan awam ramai, banyak pembangunan, perbelanjaan kerajaan pun akan jadi banyak. Jadi pendukung neoliberal anggap kerajaan akan memindahkan beban perbelanjaan kepada rakyat dalam bentuk cukai yang zalim dan membebankan.

Untuk elakkan cukai, pendukung neoliberal sarankan supaya perbelanjaan kerajaan dikurangkan seboleh-bolehnya. Projek pembangunan tak perlu, membazir. Saiz perkhidmatan awam dikecilkan. Perkhidmatan air, elektrik semua boleh diswastakan sebab swasta lebih cekap. Sounds familiar kan?

Tapi dalam realiti, cukai bukan untuk dibayar hutang kerajaan. Defisit dan hutang pun tak akan buat kerajaan bankrap terus. Hutang kerajaan tu yang sebenarnya akan suntik duit tambahan ke dalam sistem ekonomi. Nak explain jadi panjang pulak nanti.

Pendukung neoliberal ni selalunya ada kepentingan sendiri. Diorang rapat dengan taikun-taikun korporat dan mahu membantu diorang untuk kurangkan campur tangan kerajaan dalam ekonomi.

Walaupun nama “liberal”, pendukung ekonomi neoliberal tak semestinya seorang “liberal”. Republican ni kebanyakannya konservatif, dan ideologi ekonomi neoliberal sesuai dengan ideologi diorang yang mahu pertahankan (“conserve”) tradisi kerajaan kecil di US.

Sebelum zaman Great Depression (1929-1939), kerajaan US tak campur tangan dalam ekonomi. Tapi untuk menyelamatkan ekonomi yang hampir hancur, Presiden Franklin Roosevelt (seorang Democrat, seorang “liberal”) memakai teori ekonomi John Maynard Keynes untuk merangsang ekonomi dengan perbelanjaan defisit.

Dengan itu, ekonomi Keynesian menjadi arus utama sehingga 1970-an. Ekonomi liberal kemudian kembali dominan dalam bentuk “neoliberal” dan menyebar ke seluruh dunia melalui institusi yang didominasi oleh US iaitu Dana Kewangan Antarabangsa (IMF) dan Bank Dunia.

Kalau dari segi geopolitik, COVID-19 sedang “membunuh” idea globalisasi yang telah mendominasi dunia selama 30 tahun yang lepas, maka dari segi ekonomi, COVID-19 juga sedang membunuh gagasan ekonomi neoliberal yang diangkat menjadi ortodoks selama 40 tahun yang lepas.


The Death Match: Perlawanan Bola Sepak Paling Berdarah Dalam Sejarah

Di Kiev, Ukraine, luar perkarangan stadium Valeriy Lobanovskyi Dynamo, telah dibina satu tugu peringatan khas. Tugu itu menampilkan arca seorang lelaki berotot yang sedang menendang bola sambil memijak paruh burung helang.

Tujuh puluh tahun dahulu, pada 9 Ogos 1942, sebuah peristiwa bersejarah telah berlaku. Ketika itu dunia dikuasai oleh Nazi dan bala tenteranya yang dikuasai oleh Adolf Hitler, seorang diktator yang memang terkenal dengan kisah bengisnya.

Peristiwa ini adalah tentang perlawanan bola sepak di antara penduduk tempatan Ukraine menentang bangsa aryan yang diwakili oleh tentera Nazi. Kisah kemenangan di dalam sebuah perlawanan bola sepak yang berakhir dengan tragedi berdarah. Perlawanan ini lebih dikenali sebagai perlawanan maut atau The Death Match.

Terdapat banyak versi kepada pengakhiran kisah ini, tetapi kesemuanya berakhir dengan kematian. Mari kita selami.

Tiga bulan selepas penjajahan tentera Nazi keatas Soviet Union, bandar Kiev telah dicerobohi oleh mereka. Selepas pengepungan yang kejam dan berdarah berlangsung selama 72 hari, kerajaan Nazi ingin menjernihkan keadaan. Mereka tidak mahu dilihat kejam dan brutal oleh penduduk tempatan.

Justeru itu mereka ingin mencipta ilusi dan kemakmuran kepada penduduk setempat dengan kehadiran mereka. Mereka menganjurkan pelbagai acara kebudayaan dan sukan untuk merapati dan mendekatkan diri kepada penduduk tempatan.

Pada masa yang sama, Joseph Kordik, seorang yang berbangsa Moravian Czech dan juga penggemar bola sepak, telah dilantik menjadi pengarah di sebuah kilang roti di Kiev. Di sana beliau telah bertemu dengan Nikolai Trusevich, seorang bekas penjaga gol kelab Dynamo Kiev yang ketika itu menyambung hidup dengan menjual pemetik api. Disebabkan minatnya yang mendalam di dalam sukan, terutamanya bola sepak, Kordik kemudian menawarkan pekerjaan kepada Trusevich di kilang rotinya.

Beberapa hari kemudian, Kordik membawa masuk pula bekas rakan sepasukan Trusevich di Dynamo Kiev untuk bekerja di kilang roti. Terdapat juga beberapa pemain dari kelab tempatan yang lain seperti Spartak Odessa. Dengan situasi bola sepak ketika itu yang hanya tinggal sebagai hobi akibat peperangan yang melanda, Kordik kemudian memutuskan untuk menubuhkan sebuah pasukan bola sepak yang mewakili kilang roti mereka.

Kordik kemudiannya bertindak mendaftar pasukan mereka kepada majlis bandaran, lalu tertubuhlah FC Start. Selain dari bekas pemain professional terdahulu, FC Start diwakili oleh pengawal keselamatan, pekerja kilang, dan bekas anggota polis. Kelab ini adalah gabungan pemain dari pelbagai latar belakang yang bersatu hanya kerana cinta mereka kepada bola sepak. Pemain-pemain ini kemudian berlatih untuk memantapkan pasukan.

Di tempat lain dalam bandar yang sama, Georgi Shvetsov menubuhkan Ruch, sebuah kelab bola sepak pro-Nazi. Shvetsov sedar akan kualiti yang dimiliki oleh bekas pemain Dynamo Kiev, lalu dia menjemput beberapa orang daripada mereka untuk menyertai pasukan. Tetapi pelawaannya ditolak kerana beliau adalah seorang Nazi.

Lalu Shvetsov mengumpulkan pula pegawai penguatkuasa, pekerja kilang, para tentera yang pro-Nazi untuk mewakili Ruch. Ideologi kedua kelab sangat berbeza dengan FC Start mewakili Ukraine, dan Ruch mewakili Nazi Jerman.

Pada awal pemerintahan Nazi di Kiev, bola sepak hanya dimainkan oleh bangsa aryan dan sekutunya. Namun kemudian mereka sangat kagum dengan permainan FC Start yang ketika itu sudah mula berlatih dan bermain perlawanan persahabatan menentang kelab-kelab tempatan yang lain. Mereka telah melihat FC Start menang 6-2 keatas kelab bangsa Hungary, dan kemudian 7-2 keatas Ruch.

Shvetsov yang ketika itu berasa terhina kerana kalah telah memaklumkan berita kehebatan FC Start kepada pegawai tertinggi Nazi. Lalu mereka pun berbincang dan bercadang untuk menghantar pasukan terbaik Jerman ketika itu iaitu Flakelf untuk berlawan dengan FC Start.

Flakelf ialah sebuah kelab bola sepak dari unit artileri tentera Nazi. Mereka terdiri daripada juruterbang, jurutera dan penembak anti pesawat di lapangan terbang Kiev. Mereka diuruskan oleh Hermann Goring, seorang yang bertanggungjawab menghalang para pemainnya daripada dikerahkan ke medan perang kerana pasukan Flakelf ketika itu diwakili oleh pemain yang sangat berbakat. Mereka kemudian diaturkan untuk berlawan dengan FC Start.

Pertemuan mereka berlangsung pada 6 Ogos 1942, pada perlawanan itu, Flakelf ternyata bukanlah lawan kepada FC Start apabila mereka dibelasah 5-1. Kekalahan ini tidak dapat diterima oleh pihak Nazi. Bagi Nazi kekalahan Flakelf adalah suatu penghinaan kepada ideologi mereka. Mereka tidak mahu dilihat lemah dalam apa cara sekalipun.

Lalu pertemuan semula dengan FC Start diatur tiga hari kemudian. Poster-poster perlawanan mula dicetak, ia ditulis sebagai perlawanan membalas dendam oleh Nazi. Perlawanan ini diberi publisiti yang meluas dan dihebahkan ke seluruh bandar Kiev. Pegawai-pegawai tertinggi tentera Jerman juga dijemput hadir. Bangsa Ukraine yang ketika itu tertindas oleh kekejaman tentera Jerman menghebahkan kepada semua rakyat jelata.

Pada hari perlawanan, seramai dua ribu orang telah hadir terdiri daripada penduduk Kiev. Meskipun harga tiket ketika itu mahal, tetapi kebanyakan yang hadir tidak kisah. Mereka mahu melihat bangsa Jerman dibelasah. Dan pada perlawanan kedua itu, FC Start mendahului Flakelf dengan kedudukan 3-1 pada separuh masa pertama.

Pegawai Nazi yang menghadiri perlawanan itu ternyata tidak berpuas hati lalu menerjah ke bilik persalinan FC Start pada waktu rehat. Dengan wajah bengis beserta pistol yang tersisip di sisi, beliau telah memberi amaran kepada para pemain FC Start yang berbunyi; “hanya bangsa Jerman sahaja yang boleh menang hari ini!” Lalu beliau berlalu keluar dan pergi ke bilik persalinan Flakelf pula, “anda mesti menang, buktikan keunggulan bangsa aryan!”

Pemain Flakelf kemudian masuk ke padang pada babak kedua dengan penuh bersemangat manakala pemain FC Start pula mula terlihat goyah akibat ketakutan yang melanda mereka berikutan kekejaman Nazi. Hasilnya, Flakelf berjaya menyamakan kedudukan 3-3.

Melihatkan keadaan ini, penonton yang kebanyakannya terdiri daripada penduduk tempatan telah menyedari sesuatu telah berlaku pada waktu rehat. Mereka kemudiannya telah bertindak melaungkan sorakan yang menaikkan semangat pemain FC Start. Mereka telah menyanyikan slogan anti Nazi dan melaungkan kata-kata yang penuh dengan semangat patriotik. Mereka yang penuh dengan penderitaan akibat diseksa Nazi bertindak meluahkan segala-galanya melalui sorakan yang penuh bersemangat.

Bagi mereka ini bukanlah sekadar perlawanan bola sepak biasa. Ia adalah pertempuran di antara bangsa Ukraine dan Jerman, ia adalah pertembungan fasis dan komunis. Lalu para pemain FC Start bangkit dan berjaya memenangi perlawanan dengan keputusan 5-3.

Pegawai tentera Jerman, Friedrich Rogausch yang menyaksikan peristiwa ini berasa malu dan terpukul kerana telah kalah. Beliau kemudian telah bertindak mengharamkan sebarang perlawanan bola diantara bangsa Jerman dan Ukraine.

Setelah perlawanan itu, pada 18 Ogos 1942, kesemua para pemain FC Start telah ditahan oleh tentera Nazi atas sebab-sebab yang dirahsiakan. Mereka kemudian telah dibawa ke kem tahanan Syrets di pinggir bandar Kiev dan diseksa selama lebih dari tiga minggu.

Tiga orang daripada mereka telah dibunuh kerana mereka adalah bekas polis NKVD, sebuah pasukan polis rahsia Ukraine. Seorang pemain, Mykola Korotkikh telah ditembak mati kerana disyaki terlibat dengan pasukan keselamatan Josep Stalin. Manakala yang lain-lain telah ditahan dan diseksa di dalam penjara sehingga tamat perang.

Setelah peperangan tamat, mereka yang masih hidup telah dibebaskan. Pada tahun 1964, mereka telah dianugerahkan pingat pahlawan oleh kerajaan Ukraine atas keperwiraan mereka. Lalu sebuah monumen khas telah dicipta di hadapan pintu masuk stadium Valeriy Lobanovskyi Dynamo sebagai memperingati jasa mereka. Perlawanan bola sepak mereka telah menjadi satu pertandingan yang paling menyedihkan, sengit, politik dan mendebarkan dalam sejarah. Dan peristiwa The Death Match itu kekal menjadi satu tamparan kepada ego Nazi.

Nota Editor: Artikel ini dinaikkan atas izin pemiliknya, Sharel Eizwan.


Song-Song Same-Same Love-Love

Bagi para peminat K-Drama (termasuk penulis), berita yang paling gempak minggu lepas ialah Song Joong-ki dan Song Hye-kyo (hero dan heroine drama “Descendants of the Sun”) bakal melangsungkan perkahwinan pada 31 Oktober.

Walaupun gelaran “pasangan Song-Song” (“Song-Song Couple”, 송송커플) berbunyi menarik, tapi sebenarnya perkahwinan antara orang yang mempunyai nama keluarga (“seongssi”, 성씨) yang sama merupakan pantang larang di masyarakat Korea.

Sesiapa yang pernah tonton drama “Reply 1988” mesti ingat cinta watak Sung Bo-ra dan Sung Sun-woo dihalang atas sebab mereka mempunyai nama keluarga yang sama.

Di masyarakat Asia Timur (China, Korea, Vietnam, Jepun), setiap nama keluarga melambangkan satu suku (“clan”). Ajaran Confucianisme (diamalkan di China, Korea dan Vietnam) melarang perkahwinan sesama suku atas faktor genetik.

Perkahwinan antara sepupu hanya dibenarkan bagi sepupu sebelah ibu yang membawa nama keluarga lain. Berbeza dengan budaya Arab di mana tidak menjadi masalah bagi Bani Hasyim berkahwin dengan Bani Hasyim.

Di masyarakat Cina pun, jarang nak lihat Lee mengahwini Lee, Lim mengahwini Lim, Tan mengahwini Tan. Memang ia sesuatu yang dielakkan. Malah Tan, Chen, Chan, Chin juga tak berkahwin sesama mereka kerana itu semua nama keluarga yang sama cuma disebut dalam loghat yang berbeza.

Di Korea, pantang larang tersebut mula diamalkan semasa Dinasti Joseon (1392-1910) yang menjadikan Confucianisme sebagai agama rasmi, dan diteruskan oleh Korea Selatan menerusi Perkara 809 dalam Kod Sivil Tahun 1957.

Tapi nama keluarga Korea tak banyak. Maksimum ada dalam 300 saja, berbanding dengan nama keluarga Cina yang berjumlah 6,000. Di Korea Selatan, 22% rakyat bernama keluarga “Kim”, 15% bernama keluarga “Lee”, 8% bernama keluarga “Park”. Maka jadi masalah kalau terlalu ketat dalam melarang orang yang bernama keluarga sama untuk berkahwin.

Dengan itu Perkara 809 memperkenalkan kriteria kedua iaitu tempat asal usul (“bongwan”, 본관). Kalau nama keluarga sama tapi kampung berbeza, maka dibolehkan untuk berkahwin. Kalau nama keluarga sama, kampung pun sama (“dongseong dongbon”, 동성동본) maka tak ada jodoh lah namanya.

Contohnya seperti Kim Jong-un (pemimpin Korea Utara) dan Kim Tae-yeon (penyanyi lagu “Rain”) yang sama-sama berasal dari “keluarga Kim dari Jeonju” (“Jeonju Kim-ssi”, 전주김씨).

Dalam kes Song-Song, Song Joong-ki berasal dari “keluarga Song dari Eunjin” (“Eunjin Song-ssi”, 은진송씨) dan Song Hye-kyo berasal dari “keluarga Song dari Yeosan” (“Yeosan Song-ssi”, 여산송씨), maka tiada masalah untuk mereka berkahwin, walaupun kedua-dua mereka memiliki moyang yang sama iaitu Song Ju-eun yang hidup semasa Dinasti Silla (668-935).

Sehingga tahun 1995, baru undang-undang tersebut dicabar. Mahkamah Perlembagaan Korea Selatan memutuskan bahawa Perkara 809 bertentangan dengan Perkara 10, Perlembagaan Korea Selatan yang menyebut tentang “hak mengejar kebahagiaan” (“haengbogeul chuguhal gwolli”, 행복을 추구할 권리), dan Perkara 809 akhirnya dipinda pada tahun 2005, digantikan dengan larangan perkahwinan antara saudara mara.

Namun begitu, disebabkan larangan tersebut telah lama berakar di masyarakat, jadi masih janggal bagi dua orang yang bernama keluarga sama berpacaran. Setakat ini cuma nampak Lee Byung-hun dan Lee Min-jung yang berkahwin pada tahun 2013.

(Itu sebabnya kadang-kadang tulang rusuk bergetar melihat perempuan bernama keluarga Wong pun kena berfikir 3-4 kali dulu)

Bacaan Lanjut:
Alan J. Bittles, Consanguinity in Context (2012)
Martin Deuchler, The Confucian Transformation of Korea: A Study of Society and Ideology (1992)


Siri Bedah Konspirasi: Membongkar Realiti Di Sebalik New World Order

Menurut Teori Konspirasi kontemporari, matlamat Freemason, Illuminati, dan Banker Yahudi (Rothschild) adalah untuk menubuhkan sebuah “New World Order” yakni kerajaan dunia yang dikuasai oleh mereka. Malah ramai yang percaya mereka telah pun berjaya mencapai matlamat tersebut dengan mengawal pelbagai pertubuhan politik, ekonomi, syarikat dan media. [1] Menurut Teori Konspirasi yang disalutkan dengan nama Islam, New World Order dengan kata erti lain adalah rancangan jahat Dajjal dan pengikutnya untuk menakluki dunia.

Salah satu “bukti” rancangan jahat tersebut ialah frasa “Novus Ordo Seclorum” yang tertera pada jata negara Amerika Syarikat yang juga dicetak atas wang kertas USD 1. Tengok, ada “mata Dajjal”, ada piramid Firaun. Sah, inilah tanda-tanda Dajjal yang diceritakan dalam al-hadith.

Pendukung Teori Konspirasi mengkritik penulis atas penggunaan sumber Barat (yang tersirat: Freemason dan Rothschild). Namun pada masa yang sama mereka tiada masalah menerima bulat-bulat dakwaan teori New World Order yang jelas dibawa oleh mubaligh Kristian. Kritikal, atau selektif?

Tafsiran yang mengaitkan Eye of Providence dengan Eye of Horus dan Anti-Christ (Dajjal Al-Masih) dengan Pharoah (Firaun) adalah dipetik daripada karya Mat Saleh, bukan tafsiran ikut piawaian ilmu Islamiah.

Dajjal menurut hadis mempunyai sepasang mata tetapi buta sebelah. Boleh jelaskan mengapa para penyembah setan (Freemason dan Illuminati) ini suka tunjuk mata Dajjal yang sempurna, bukan mata yang buta, atau kedua-dua matanya sekali? Mengapa matanya memancarkan cahaya? Adakah “mata Dajjal” ini menepati apa yang disebut dalam alhadith?

Sabda Rasulullah s.a.w.: “[Dajjal] itu seorang laki-laki gemuk, berkulit merah, berambut keriting, matanya buta sebelah dan matanya itu seperti buah anggur yang menonjol keluar”. (Sahih Bukhari dan Sahih Muslim)Dan boleh jelaskan apa kaitannya Dajjal dengan piramid? Apa kena mengena Dajjal dengan Firaun? Carilah mana-mana hadis sehingga jumpa. Tapi tidak apa, sementara para pendukung Teori Konspirasi google “hadis dajjal firaun”, biar kita lihat dulu bagaimana dakwaan New World Order muncul, oleh siapa, dan untuk apa? Adakah frasa Novus Ordo Seclorum membawa maksud “New World Order”? Apa faedah bagi mereka untuk membongkar rancangan rahsia tersebut kepada orang awam? Kalau mahu berkonspirasi pun, bukankah lebih baik berdiam? Untuk apa berheboh-heboh satu dunia?

Sebenarnya, Novus Ordo Seclorum hanyalah frasa Latin yang membawa maksud “New Order of the Ages”. Walaupun bunyinya hampir sama dengan “New World Order”, ia sebenarnya membawa maksud pembukaan sebuah era baru. Simbolisme mata (Eye of Providence) dan piramid juga ada penjelasannya. Berikut ialah penjelasan yang diberikan oleh pencipta jata itu sendiri, Charles Thomson pada 20 Jun 1782:

“The pyramid signifies Strength and Duration: The Eye over it & the Motto allude to the many signal interpositions of providence in favour of the American cause. The date underneath is that of the Declaration of Independence and the words under it signify the beginning of the new American Æra, which commences from that date”. [2]

Seperti yang telah dijelaskan dalam artikel pertama siri, penggunaan simbol-simbol ini mungkin dipengaruhi oleh fahaman ketuhanan Freemason (deisme dan naturalisme), bukan Dajjal. Para pengasas Amerika percaya bahawa Revolusi Amerika adalah di bawah pengawasan dan perlindungan (providence) Tuhan yang akan membuka sebuah era baru dalam sejarah manusia, yang akan membawa kepada pencerahan sejagat. Itu adalah fahaman yang popular ketika Era Pencerahan (Age of Enlightenment), kita tidak perlu percaya. Tetapi mengaitkannya dengan New World Order adalah terlalu dangkal.

Frasa New World Order hanya mula popular di sekitar 1920-an. Penggunaan istilah tersebut pun tiada kena-mengena dengan Novus Ordo Seclorum. Ia muncul selepas Perang Dunia Pertama tamat pada tahun 1918 di mana sebuah persidangan iaitu Persidangan Keamanan Paris (Paris Peace Conference) telah diadakan untuk membincangkan penyusunan tata dunia (world order) pasca perang.

Dalam persidangan tersebut, Presiden Woodrow Wilson telah mencadangkan supaya ditubuhkan sebuah organisasi antarabangsa bernama Liga Bangsa (League of Nations) untuk menjaga keamanan dunia. Adakah ia kezahiran cita-cita Amerika untuk menguasai dunia?

Menurut pandangan Wilson, perang besar berlaku adalah kerana dalam tata dunia lama (old world order), negara bebas untuk bertindak, berperang dan membuat perjanjian, dan keadaan tersebut telah membawa kepada perang dunia. Maka, dengan adanya sebuah organisasi antarabangsa yang mampu mengawasi tindak tanduk negara, Wilson berharap ia dapat menghindari pengulangan perang besar di masa hadapan. Yang dimaksudkan sebagai “New World Order” adalah hubungan antarabangsa yang berasaskan undang-undang dan peraturan antarabangsa. [3]

Jikalau Amerika ada agenda untuk mendominasi dunia melalui Liga Bangsa pun, cita-cita tersebut tidak tercapai. Britain dan Perancis pada awal-awal kurang bersetuju dengan proposal Wilson, malah proposal Wilson telah ditolak oleh Kongres Amerika. Amerika tidak dapat menyertai Liga Bangsa, dan Liga Bangsa gagal berfungsi dengan baik dan telah dibubarkan selepas Perang Dunia Kedua dicetuskan oleh Hitler pada tahun 1939. [4]

Selepas Amerika menyertai Perang Dunia Kedua pada tahun 1941, idea New World Order timbul kembali. Bagi pendukung gagasan New World Order, Perang Dunia Kedua membuktikan penubuhan sebuah organisasi global adalah penting bagi mencapai keamanan sejagat. Itulah yang dihujah oleh H.G. Wells dalam bukunya The New World Order pada tahun 1940.

Apa yang Wilson dan Wells anjurkan bukan konspirasi, tetapi solusi atau cadangan untuk memperbaiki keadaan dunia. Walaupun cadangan mereka bukanlah ubat mujarab kepada masalah dunia, namun ia juga bukan konspirasi seperti yang dibayangkan oleh pendukung Teori Konspirasai. Maka menjelang penghujung Perang Dunia Kedua, Presiden Amerika iaitu Franklin Delano Roosevelt telah menubuhkan Pertubuhan Bangsa-Bangsa Bersatu (United Nations – UN), Dana Kewangan Antarabangsa (International Monetary Fund) dan Bank Dunia (World Bank) sebagai penjaga keamanan dunia.

Namun Amerika telah lama terasing daripada hal ehwal dunia, maka terdapat ramai di Amerika yang tidak selesa dengan perubahan dasar tersebut. Kumpulan seperti John Birch Society (JBS) mula berkempen untuk mendesak Amerika untuk menarik diri daripada UN. Mereka mendakwa UN adalah sebuah konspirasi untuk menggadaikan kedaulatan Amerika. Golongan seperti JBS ini digelar sebagai isolasionis yang selalu dikait dengan golongan konservatif, manakala kumpulan-kumpulan penasihat pro-UN seperti Council of Foreign Relations dan Trilateral Commission pula dilabelkan sebagai internasionalis dan selalu dikaitkan dengan golongan liberal-progresif (ini akan dikupas lebih lanjut dalam artikel seterusnya). [5]

Meskipun para internasionalis menaruh harapan tinggi terhadap UN, namun ia tidak berfungsi dengan baik akibat pergelutan kuasa antara Amerika dan Soviet (Rusia) sepanjang Perang Dingin. Selepas Perang Dingin tamat pada tahun 1989, George Herbert Walker Bush (ayah George Walker Bush) telah memberi ucapan bersejarah mengenai New World Order pada 11 September 1990. Bush menyeru komuniti dunia untuk memperkasa semula UN dan menggantikan hubungan antara kuasa besar yang berasaskan persaingan senjata (rule of jungle) dengan undang-undang (rule of law).

Disebabkan oleh tarikh penyampaian ucapan tersebut jatuh pada 11 September, ia menjadi modal besar pendukung Teori Konspirasi. Namun kandungan ucapan Bush adalah tiada kena mengena dengan Peristiwa 9/11 dan kesan-kesannya. Apa yang Bush cuba sampaikan adalah sama seperti apa yang Wilson dan Roosevelt telah sampaikan. Namun begitu, ramai masih menaruh sangsi dan memberi reaksi paranoid terhadap gagasan Bush akibat dakyah yang disebarkan bertahun-tahun oleh JBS dan penulis konservatif yang lain seperti Gary Allen, penulis buku Rockefeller: Campaigning for the New World Order (1974) dan Say “No!” to the New World Order (1987).

Antara buku mengenai New World Order yang terlaris ialah The New World Order yang dihasilkan oleh Pat Robertson pada tahun 1991. Menurut Robertson, maksud tersirat New World Order ialah sebuah rancangan jahat golongan elit di belakang tabir (behind-the-scenes Establishment) untuk menubuhkan kerajaan dunia (one-world government) yang akan diterajui oleh Iblis (Satan), rancangan yang telah disurat dalam ramalan Jesus (Nabi Isa) tentang tanda-tanda akhir zaman (end times). [6]

Siapakah Pat Robertson? Seorang mubaligh Kristian yang fanatik, yang suka komen negatif tentang Islam.

Berlaku pertemuan idea antara eskatologi Kristian ekstemis dan “eskatologi” atau “ilmu fitan” pendukung Teori Konspirasi. Sebabnya ialah: isi buku Pat Robertson yang laris tersebut disalin dan ditampal ke dalam Internet dan telah dikitar semula oleh forum-forum “eskatologi” atas talian. Akhirnya idea New World Order yang dipelopori politikus ekstremis dan mubaligh Kristian di Barat telah disebarkan kepada peminat Teori Konspirasi dan menjadi sebahagian daripada iman mereka.

Ingatlah sabda Rasulullah yang bermaksud:

“Janganlah kamu mempercayai Ahli Kitab dan janganlah pula mendustai mereka, katakanlah kami beriman kepada Allah dan kepada kitab yang diturunkan kepada kami…” (Al-Bukhari, Sahih Bukhari, hadis nombor 4485)

Semua bangsa boleh bercita-cita untuk menguasai dan mendominasi dunia, namun tiada sesiapa pun yang berjaya setakat ini. Genghis Khan pernah cuba, Alexander The Great pernah cuba, Napoleon pernah cuba, Hitler pernah cuba, Amerika pun sedang cuba. Adakah hanya kerana Amerika Syarikat menyatakan hasrat untuk menerajui sebuah New World Order, maka kita terus menganggap mereka mampu menguasai dunia?

Apa yang membuat anda percaya AS yang tidak mampu memenangi Perang Korea (tahun 1950-1953) dan Perang Vietnam (tahun 1964-1975) mampu menguasai dunia dan membentuk sebuah kerajaan New World Order?

Mungkin sebab kalian sudah lupa tentang firman Allah SWT dalam ayat pertama Surah Al-Mulk yang bermaksud:

“Maha Berkat (serta Maha Tinggilah kelebihan) Tuhan yang menguasai pemerintahan (dunia dan akhirat); dan memanglah Ia Maha Kuasa atas tiap-tiap sesuatu.”

Dan sebab yang lebih utama ialah kalian tidak mengkaji sejarah. Kalian hanya telan bulat-bulat sampah Internet yang dihasilkan oleh Mat Saleh. Artikel seterusnya akan memperkenalkan barisan Mat Saleh Amerika bengap yang menyebarkan fitnah Teori Konspirasi.

Akhir sekali, penulis ingin mengajak pendukung teori konspirasi (atau “ilmu fitan” / “eskatologi” seperti yang didakwa oleh mereka) untuk menyenaraikan karya-karya ulama Islam yang membicarakan New World Order, seboleh-bolehnya PADA TARIKH SEBELUM BUKU NEW WORLD ORDER DIKELUARKAN oleh Gary Allen, Pat Robertson dan penulis mat saleh untuk membuktikan bahawa mereka tidak “copy paste” daripada sumber Internet Mat Saleh.

Namun mereka tidaklah berdaya kerana mereka hanyalah golongan miskin hujah yang hanya mampu membalas hujah dengan cercaan.

Wallahua’lam.

Rujukan:

[1] Jovan Byford, Conspiracy Theories: A Critical Introduction (Palgrave Macmillan, 2011).

[2] Derek H. Davis, Religion and the Continental Congress 1774-1789: Contributions to Original Intent (Oxford University Press, 2000).

[3] Thomas J. Knock, To End All Wars: Woodrow Wilson and the Quest for a New World Order (Princeton University Press, 1992).

[4] Cara Lea Burnidge, A Peaceful Conquest: Woodrow Wilson, Religion, and the New World Order (University of Chicago Press, 2016).

[5] D. Mulloy, The World of the John Birch Society: Conspiracy, Conservatism, and the Cold War (Vanderbilt University Press, 2014).

[6] James R. Lewis & Olav Hammer, eds., The Invention of Sacred Tradition (Cambridge University Press, 2007)


Betul Ke Mak Minah Jadi Mangsa Masa 13 Mei?

Ramai yang percaya bahawa pelakon Minah Hashim yang terkenal dengan watak Mak Minah (filem Masam2 Manis) mati dib.un.uh dalam peristiwa rusuhan kaum 13 Mei 1969. Peringatan, artikel ini bukan artikel politik, tetapi untuk menjernihkan suasana.

Mak Minah atau nama sebenarnya Aminah binti Hashim dilahirkan di Muar, Johor pada tahun 1927. Dia mula bergiat aktif di pentas bangsawan pada usia 11 tahun. Salah satu grup bangsawan yang disertainya ialah Bangsawan Aman Belon.

Mak Minah mengikat kontrak dengan Studio Merdeka, Kuala Lumpur pada tahun 1963. Tahun itu saja Mak Minah telah berlakon sebanyak 4 buah filem di mana filem pertamanya berjudul Tangkap Basah, diikuti dengan Fajar Menyinsing, Ibu Ayam dan Anak Manja.

Selepas itu, Mak Minah terus berlakon dalam filem Tun Mandan, Hujan Darah, Jauh Di-Mata, Sitora Harimau Jadian, Dajal Suchi, Masam-Masam Manis, Damaq, Bumiputera, Gadis Langkawi, Do Re Mi, Keluarga 69, Anak Bapak, Ahmad Albab, Kanchan Tirana, Enam Jahanam, Keranda Jingga, Kembang Layu, Gelora dan yang terakhir Putus Sudah Kaseh Sayang.

Mak Minah dikatakan telah mati dib.unu.h ketika keluar daripada panggung Federal di Jalan Raja Laut, KL. Perutnya terburai akibat dirodok dengan parang (satu lagi versi cerita kena rodok dengan pedang samurai).

Yang menghairankan saya, Mak Minah pernah muncul dalam filem Gelora (1970) dan Putus Sudah Kaseh Sayang (1971). Kedua-dua filem yang diarahkan oleh P. Ramlee ni ditayangkan selepas peristiwa 13 Mei 1969. Macam mana tu?

Pada tahun 2017, saya dan beberapa orang rakan pernah interview Arman Yadi, hero filem Gelora. Saya tanya Pak Arman, filem Gelora tu shooting tahun bila? Pak Arman jawab shooting dalam pertengahan tahun 1970 dan ditayangkan pada bulan November tahun yang sama.

Kata Pak Arman lagi, filem Putus Sudah Kaseh Sayang pula diselenggarakan oleh P. Ramlee pada awal tahun 1971 dan ditayangkan pada bulan Julai 1971.

Lepas saya cari punya cari punya cari dari mana datangnya kisah Mak Minah mati dib.unu.h ni, saya terjumpa satu catatan dalam blog seorang ahli politik yang pernah tulis pasal kisah ni pada 4 Jun 2013. Anda boleh baca di sini: http://zul4kulim.blogspot.com/2013/06/tanda-putera.html

Kisah Mak Minah mati dib.unu.h ni bolehlah dikatakan sebagai The Mandela Effect. Apa benda pulak Mandela Effect ni? Ini maksudnya:

Ini pula penafian daripada individu yang mengaku ada pertalian darah dengan Mak Minah.

Mungkin dalam peristiwa 13 Mei tu ada orang lain yang bernama Mak Minah yang mati dib.unu.h. Tapi bukan Mak Minah pelakon ni. Mungkin. Lepas ni kalau ada orang up kisah pelakon Mak Minah mati dib.unu.h lagi anda tak payah percaya. Mengarut je semua ni.

By the way, lokasi Mak Minah Lodging tu masih ada ya. Ia terletak di No 40, Jalan Brunei Selatan, Kuala Lumpur.


Adakah Anda Perlu Lakukan Ujian Virus Korona?

Buat masa ini, terdapa dua faktor utama untuk seseorang itu perlu ambil ujian untuk virus korona iaitu ada simptom dan terdedah dengan orang yang berjangkit.

Simptom utama COVID-19 ialah demam, batuk dan sesak nafas. Simptom ini nampak seperti flu dan demam biasa. Jadi, ambil masa untuk doktor mengenalpasti sama ada ujian virus korona itu perlu.

Pada peringkat awal, Centers for Disease Control and Prevention (CDC) mencadangkan ujian dijalankan hanya pada orang yang ada simptom dan orang yang berpotensis terdedah kepada virus.

Namun, di komuniti kesihatan awam di Amerika Syarikat mendapat kejutan bahawa individu yang tidak terlalu terdedah pun disahkan positif virus.

Perkembangan ini menunjukkan bahawa virus itu mudah tersebar secara lokal, dari satu individu ke individu yang lain dengan mudah. Individu tersebut mungkin menyebarkan virus tanpa menunjukkan simptom terlebih dahulu.

Maka, CDC mencadangkan sesiapa saja boleh mengambil ujian virus korona selagi mana setelah mendapat pengesahan daripada doktor.

Buat masa ini, tiada rawatan spesifik yang boleh mengubati virus korona, tetapi ini bukanlah bermaksud ujian ini tidak penting. Individu yang disahkan positif boleh dikuarantinkan untuk elakkan sebarang jangkitan.

Proses ujian tersebut amat mudah dan boleh dilakukan di mana-mana. Ia melibatkan pengambilan sel dari belakang hidung pesakit.

Sampel itu kemudiannya dihantar ke makmal untuk menguji sama ada sel itu dijangkiti virus ataupun tidak. Proses yang sama juga berlaku untuk pesakit yang ada flu.

Walaupun ambil sampelnya mudah, menganalisis sampel tersebut agak rumit. Kaedah terkini melihat RNA virus dalam sel pesakit.

Untuk mengesan RNA tersebut, makmal perlu melakukan ujian yang dipanggil reverse-transcription polymerase chain reaction. Kaedah ini akan menukarkan mana-mana virus RNA menjadi DNA.

Kemudian, DNA ini direplikasikan berjuta kali sehinggalah cukup untuk dikesan menggunakan PCR. Sekiranya genetik virus ditemui dalam sampel, maka pesakit itu dijangkiti virus.

Ia mengambil masa sekitar 24 – 72 jam untuk dapatkan hasil ujian. Ketika peringkat awal ujian, terdapat kebimbangan tentang ketepatan ujian tersebut setelah satu kajian mendapati 3% daripada hasil ujian di China menunjukkan kes negatif, tetapi rupanya positif.

Namun, ujian genetik seperit ini umumnya sangat tepat dan faedahnya memberati daripada risiko keralatan.

RUJUKAN: